Lebih 930 hektar hutan terbakar di barat daya Perancis

CERBERE, 17 April- Kebakaran hutan melanda lebih 930 hektar kawasan di barat daya Perancis, berhampiran sempadan Sepanyol pada Ahad.Pihak berkuasa tempatan, Rodrigue Furcy berkata, 460 anggota bomba ditugaskan untuk memadam kebakaran di sekitar perkampungan Cerbere dan Banyuls-sur-Mer di pantai Mediterranean.Bagaimanapun mereka berhadapan cabaran angin kencang sekaligus menghalang penggunaan pesawat pemadam kebakaran, Canadair.Empat buah rumah musnah dalam kebakaran itu dan kira-kira 300 penduduk telah dipindahkan.Lebuh raya tempatan dan laluan kereta api turut ditutup susulan kebakaran berkenaan."Pasukan bomba berjaya menghalang kebakaran daripada merebak ke dua kampung, dengan hanya dua rumah rosak dan tiada kecederaan dalam kalangan penduduk," kata Furcy pada sidang media.

(Kepulan asap kelihatan di kawasan hutan yang terbakar / Foto REUTERS)

Sementara itu, Ketua Perkhidmatan Bomba Wilayah, Eric Belgioino memaklumkan, jumlah anggota bomba ditambah kepada lebih 500.Sepanyol dan selatan Perancis terus mengalami kebakaran hutan sepanjang musim sejuk, dengan kadar hujan yang rendah berikutan kemarau teruk pada musim panas lalu.Sekatan air diisytiharkan di beberapa daerah di selatan Perancis.Pada masa sama, institut geologi negara itu telah memberi amaran, rizab air bawah tanah yang rendah boleh mengakibatkan kemarau yang lebih teruk pada musim panas ini.-REUTERS


Empat  maut ditembak semasa sambutan hari jadi

WASHINGTON, 17 April - Sekurang-kurangnya empat orang terbunuh manakala 28 yang lain cedera dalam kejadian tembakan semasa sambutan hari jadi di Alabama.Stesen berita tempatan melaporkan, kejadian tembakan berlaku pada pesta Sweet 16 di sebuah studio tarian di Dadeville, sebuah bandar kecil di timur laut ibu negeri Montgomery."Terdapat empat nyawa terkorban secara tragis dalam kejadian ini dan terdapat banyak kecederaan," kata jurucakap Agensi Penguatkuasaan Undang-undang Alabama (ALEA), Sarjan Jeremy Burkett kepada pemberita pada Ahad.Burkett turut menggesa penduduk untuk tampil memberikan sebarang maklumat mengenai kejadian tersebut.

Presiden Amerika Syarikat (AS), Joe Biden telah diberikan taklimat mengenai insiden tersebut turut menzahirkan rasa dukacita atas kejadian yang menimpa golongan remaja itu sambil menyifatkan keganasan melibatkan senjata api di negara itu membimbangkan."Apa yang telah dicapai oleh negara kita apabila kanak-kanak tidak dapat menghadiri majlis hari jadi tanpa rasa takut. Senjata api adalah pembunuh utama kanak-kanak di Amerika dan jumlahnya semakin meningkat dan tidak berkurangan. Ini adalah keterlaluan dan tidak boleh diterima," katanya menerusi kenyataan.Biro Penyiasatan Alabama telah memulakan siasatan bersama-sama dengan polis Dadeville dan agensi persekutuan termasuk FBI bagi mengenalpasti motif serangan.AS, sebuah negara dengan kira-kira 330 juta orang, kini dibanjiri dengan kira-kira 400 juta senjata api dan kes tembakan besar-besaran atau menyebabkan kematian menjadi perkara biasa.Polis lewat semalam, mengesahkan dua orang terbunuh dan empat lagi cedera dalam satu tembakan di Louisville, Kentucky, bandar sama berlakunya tragedi seorang lelaki bersenjata membunuh lima orang di sebuah bank, Isnin lalu. -AFP


Kebakaran hutan di Yunnan merebak akibat angin kencang

YUNNAN, 16 April- Anggota bomba meneruskan usaha memadam kebakaran hutan di Yulong Naxi di Bandar Lijiang, barat daya China.Api marak di kawasan timur, barat dan utara dapat dikawal setakat pukul 6:30 petang tadi.Kebakaran berlaku di Bandar Tacheng pada petang Selasa dan semakin merebak akibat tiupan angin kencang.

(Anggota bomba melakukan kerja-kerja pemadaman di kawasan hutan yang terbakar / Foto REUTERS)

Kepulan asap tebal masih kelihatan pada waktu tertentu dan usaha bersepadu sedang dilakukan di bahagian barat daya untuk memadamkan kebakaran.Enam helikopter digunakan dalam misi tersebut.-REUTERS


China-Brazil, sedia buka lembaran kerjasama era baharu

BEIJING, 16 April- Lawatan negara Presiden Brazil, Luiz Inacio Lula da Silva ke China akan meningkatkan lagi kerjasama antara kedua-dua negara.Kedua-dua ketua negara itu melakarkan hala tuju kerjasama dua hala pada masa hadapan dalam mewujudkan prospek baharu.Lawatan itu juga adalah sebagai simbolik meraikan ulang tahun ke-30 penubuhan perkongsian strategik China-Brazil selain kedua-dua negara akan menyambut ulang tahun ke-50 penubuhan hubungan diplomatik pada 2024.Lawatan negara Presiden Lula ke China pada 12-15 April telah menarik perhatian besar masyarakat antarabangsa dan telah dianggap sebagai satu kejayaan yang lengkap.Ia berikutan pertemuan yang membuahkan hasil antara pemimpin dan kedua-dua pihak telah mengeluarkan kenyataan bersama untuk memperdalam perkongsian strategik komprehensif mereka.Semasa lawatan Lula, Presiden China, Xi Jinping menyatakan bahawa China bersedia bekerjasama dengan Brazil untuk mencipta masa depan baharu bagi hubungan China-Brazil dalam era baharu.Kepercayaan politik bersama telah ditingkatkan ke tahap yang lebih tinggi, berdasarkan hubungan China-Brazil yang lebih kukuh dalam era baharu.Menurut kenyataan bersama itu, China dan Brazil menandatangani dan mencapai beberapa siri perjanjian dan memorandum persefahaman, meliputi bidang seperti pengurangan kemiskinan, memerangi kelaparan, keselamatan makanan, inovasi sains sains, aeroangkasa, maklumat dan komunikasi, pelaburan, pemeriksaan kastam dan kuarantin, kewangan, ekonomi digital, kemudahan perdagangan, pengeluaran televisyen dan media.

Hubungan China-Brazil dijangka memainkan peranan teladan bagi negara membangun untuk memecahkan monopoli teknikal negara maju."Tiada siapa boleh menghalang Brazil daripada membangunkan hubungannya dengan China," jelas Lula dalam lawatannya ke China tempoh hari.


Isu gaji, jururawat Britain sedia mogok sehingga Krismas

LONDON, 16 April- Jururawat di Britain bersedia untuk mogok sehingga Krismas jika mereka tidak berjaya mencapai perjanjian dengan kerajaan berhubung isu gaji.Ketua kesatuan sekerja, Pat Cullen berkata ahli-ahli Kolej Kejururawatan Diraja (RCN) akan mogok pada akhir April dan awal Mei sebelum mengadakan undian untuk meneruskan mogok hingga akhir tahun."Jika undi itu berjaya, ia bermakna tindakan mogok selanjutnya sehingga Krismas," kata Cullen kepada program Ahad BBC bersama Laura Kuenssberg.Ahli kesatuan sekerja menolak tawaran gaji kerajaan pada Jumaat dan segera mengumumkan peningkatan dalam tindakan mogok.Harapan tinggi bahawa jururawat di England akan menerima tawaran gaji lima peratus yang diuruskan RCN dan kerajaan pada bulan Mac.Tetapi selepas meletakkan tawaran itu kepada ahlinya, RCN berkata 54 peratus menolaknya.Anggota RCN akan keluar selama 48 jam mulai pukul 8.00 malam waktu tempatan pada 30 April, dengan tindakan itu diperluaskan kepada kakitangan di jabatan kecemasan, unit rawatan rapi dan rawatan kanser buat kali pertama.Keengganan kerajaan meluluskan permintaan itu dianggap satu kemunduran sekali gus mampu merencatkan pertumbuhan sektor kesihatan negara.- AFP


Lima mayat, serpihan ditemukan dalam SAR helikopter Jepun

TOKYO, 16 April- Lima mayat tentera Jepun yang hilang pada 6 April lalu berjaya ditemukan hari ini, selain serpihan helikopter yang musnah.Menurut seorang jurucakap tentera, mayat-mayat itu ditemukan pada operasi pencarian di laut dalam, dibantu aset kapal selam.Pasukan Pertahanan DIri Darat (GSDF) dalam kenyataan memaklumkan 10 kru yang terbabit dalam kemalangan udara itu, ketika misi peninjauan.Mereka adalah dua juruterbang, dua mekanik dan enam anak kapal berada di atas pesawat UH-60JA, termasuk seorang jeneral GSDF dari bahagian ke-8."Serpihan yang baru ditemukan disahkan milik aset udara yang hilang, bagaimanapun belum ada butiran lanjut berhubung identiti mayat yang ditemukan.“Masih ada lima lagi yang belum ditemui. Jadi, operasi mencari dan menyelamat sedang giat dijalankan,” kata jurucakap itu kepada AFP.Pasukan penyelamat dan pengawal pantai telah menemukan beberapa serpihan yang kelihatan dari helikopter termasuk pintu, bilah patah dan rakit penyelamat berwarna kuning yang masih dibungkus di dalam beg.Tidak ada petunjuk jelas mengenai punca kemalangan terjadi.

Jepun sebelum ini dilaporkan pernah mengalami tragedi kemalangan udara melibatkan aset ketenteraan, namun tidak terlalu kerap.Pada Januari 2022, sebuah jet pejuang Jepun terhempas di perairan wilayah tengah Ishikawa, membunuh dua juruterbang di dalamnya.Pada 2019, sebuah jet F-35A terhempas ke dalam laut selepas berlepas dari timur laut Jepun dalam misi latihan.- AFP


Kebakaran bangunan kediaman, 16 terkorban di Dubai

DUBAI, 16 April- 16 terkorban dan sembilan cedera dalam satu insiden kebakaran sebuah bangunan kediaman di Dubai, Emiriah Arab Bersatu (UAE).Kebakaran berlaku pada tengah hari Sabtu, di tingkat empat bangunan di kawasan kejiranan Al-Ras, kawasan lama bandar itu.Pasukan pertahanan awam berkata siasatan awal menunjukkan kebakaran berpunca daripada kekurangan pematuhan terhadap keperluan keselamatan dan keselamatan bangunan.Menuru pejabat media kerajaan dalam satu kenyataan, pasukan pemadam kebakaran tiba di lokasi dalam tempoh enam minit selepas dimaklumkan.Dubai, salah satu daripada tujuh emiriah di UAE, mempunyai penduduk sekitar 3.3 juta, di mana hampir 90 peratus adalah warga asing.Kerakyatan mangsa yang terbabit dalam kebakaran masih belum didedahkan.Bandar tersebut pernah mengalami kebakaran yang dahsyat, menyebabkan kerosakan yang besar dan angka korban yang sedikit.Pada 2017, pihak berkuasa mengumumkan penggunaan peraturan bangunan yang lebih ketat untuk meminimumkan risiko berlaku kebakaran yang dikaitkan terutamanya dengan bahan mudah terbakar yang diguna dalam pelapisan luar bangunan.- AFP


Bekas ahli parlimen India ditembak mati ketika siaran langsung

BANDA, 16 April- Bekas ahli parlimen India yang disabitkan dengan kes penculikan, ditembak mati bersama abangnya.Kejadian berlaku ketika polis mengiringi mereka untuk pemeriksaan kesihatan.Insiden yang disiar secara langsung pada Sabtu itu menunjukkan Atiq Ahmed dan abangnya, Ashraf Ahmed sedang bercakap dengan media sebelum seorang lelaki bersenjata melepaskan tembakan ke arah meraka.

(Atiq Ahmed dan abangnya Ashraf Ahmed ditembak ketika sedang bercakap dengan media semasa dibawa untuk pemeriksaan kesihatan / Foto REUTERS)

Seorang pegawai polis memaklumkan, kedua-dua mangsa yang didakwa sebagai 'raja' dalam sebuah pertubuhan jenayah tempatan maut di tempat kejadian.Laporan media menyatakan, penyerang telah menyamar sebagai wartawan dan salah seorang daripada mereka telah menyerah diri serta-merta selepas tembakan.Manakala polis terpaksa bergelut untuk menangkap dua lagi suspek dalam kejadian itu.Kerajaan negeri telah mengarahkan siasatan dilakukan ke atas pembunuhan berkenaan. Susulan kejadian tersebut, perhimpunan lebih daripada empat orang tidak dibenarkan di seluruh negara.-REUTERS


Anggota tentera Indonesia maut dalam pertempuran di wilayah Papua

JAKARTA, 16 April- Seorang anggota Tentera Indonesia terbunuh dalam pertempuran dengan puak pemisah di wilayah Papua.Jurucakap tentera, Julius Widjojono berkata, insiden tembak-menembak berlaku ketika tentera sedang menyisir di kawasan dipercayai menjadi lokasi penahanan seorang juruterbang dari New Zealand."Keadaan cuaca menjadi penghalang terbesar kepada operasi menyelamatkan juruterbang yang diculik oleh pemberontak pada Februari lalu," katanya pada sidang media di sini.

(Julius Widjojono, Jurucakap tentera / Foto REUTERS)

Terdahulu, jurucakap Tentera Pembebasan Nasional Papua Barat (TPNPB) berkata, mereka telah membunuh sembilan anggota tentera selepas Jakarta tidak memberi maklum balas terhadap permintaan untuk rundingan.Pertempuran untuk kemerdekaan daripada Indonesia telah berterusan selama beberapa dekad di wilayah Papua yang terpencil dan kaya dengan sumber.Penganalisis berkata, konflik antara pemberontak bersenjata dan pasukan keselamatan telah meningkat dengan ketara sejak beberapa tahun kebelakangan ini.-REUTERS


PBB memperingati Hari Nakba buat kali pertama tahun ini

RAMALLAH (Palestin), 16 April - Pertubuhan Bangsa-Bangsa Bersatu (PBB) memperingati Hari Nakba buat kali pertama pada tahun ini, menandakan pengisytiharan negara haram Israel dalam sejarah Palestin, lapor Agensi Anadolu."Memperingati Peristiwa Nakba menjadi keutamaan kami dalam mengekalkan naratif bumi Palestin, yang mesti kami patuhi dan sampaikan kepada seluruh dunia," agensi berita WAFA Palestin memetik Presiden Palestin Mahmoud Abbas.Abbas menggesa semua rakyat Palestin walau di mana sahaja mereka berada untuk memperingati tragedi Palestin 1948 "dalam menghadapi semua pembohongan dan naratif palsu yang cuba memesongkan sejarah dan fakta."Hari Nakba pada 15 Mei adalah untuk mengingati pengusiran ratusan ribu rakyat Palestin dari kediaman dan tanah air mereka pada 1948 selepas penubuhan Israel.“Apa yang rakyat Palestin perlu lakukan adalah untuk memperingati tragedi ini, kerana ia adalah kali pertama masyarakat global tidak menafikan Nakba,” kata Abbas."Pada hari-hari yang penuh keberkatan ini, kami menyeru semua rakyat untuk bersama-sama menghadapi cabaran di tanah air kita dan menumpukan perhatian ke arah menghadapi pendudukan dan menyingkirkannya," katanya. - BERNAMA


Hasut wanita buka tudung di Iran akan diheret ke mahkamah

TEHRAN, 16 April - Iran menegaskan sesiapa yang menggalakkan wanita menanggalkan hijab mereka akan didakwa di mahkamah jenayah, menurut timbalan Peguam Negara Iran Ali Jamadi pada Sabtu.Tambahnya menambah bahawa pesalah tidak akan mempunyai hak untuk membuat rayuan jika didapati bersalah.Kenyataannya itu dibuat di tengah-tengah meningkatnya jumlah wanita yang melanggar kod pakaian yang diwajibkan Iran.Semakin ramai wanita menentang pihak berkuasa dengan tidak memakai hijab semasa berada di pusat beli-belah, kedai dan kawasan-kawasan awam lain.Dalam usaha menguatkuasakan sekatan dengan lebih ketat, polis Iran telah memasang lebih banyak kamera di tempat awam.Ia untuk mengenal pasti dan menghukum wanita yang tidak bertudung.“Jenayah menggalakan golongan wanita untuk membuka tudung akan dihadapkan ke mahkamah dan keputusan hukuman adalah muktamad serta tidak boleh dirayu," menurut kenyataan rasmi itu.“Hukuman bagi mempromosikan jenayah itu dan menggalakkan orang lain menanggalkan tudung adalah jauh lebih berat daripada jenayah menanggalkan tudung itu sendiri, kerana ia adalah antara contoh yang jelas seperti menggalakkan rasuah,” tambahnya.Dalam pada itu, pakar Pertubuhan Bangsa-Bangsa Bersatu (PBB) menyifatkan undang-undang hijab yang ketat di Iran, sebagai penganiayaan berasaskan jantina.Semakin ramai wanita Iran telah menanggalkan tudung mereka sejak kematian seorang wanita Kurdish berusia 22 tahun dalam tahanan pada September lalu. Mahsa Amini ditahan kerana didakwa melanggar etika berpakaian negara untuk wanita. - REUTERS

(Keratan akhbar kematian seorang wanita Kurdish berusia 22 tahun dalam tahanan pada September 2022/FOTO REUTERS)


Lula gesa campur tangan negara G20, hentikan perang

ABU DHABI, 16 April- Presiden Brazil, Luiz Inacio Lula da Silva pada Ahad menuduh Amerika Syarikat dan Eropah sengaja memanjangkan konflik peperangan Rusia-Ukraine.Beliau mengakhiri lawatan rasmi ke China dan Emiriah Arab Bersatu (UAE) hari ini, bertemu dengan kedua-dua pemimpin tertinggi negara berkenaan dalam usaha rundingan menamatkan krisis global itu.Jelas Lula, China, UAE dan negara lain harus campur tangan dalam "politik G20" untuk cuba menamatkan perang.Veteran sayap kiri itu turut menyatakan bahawa perang yang tercetus, berpunca daripada keputusan sendiri yang dibuat kedua negara."Presiden Putin tidak mengambil sebarang inisiatif untuk menghentikan perang. Presiden Volodymyr Zelensky dari Ukraine juga tidak mengambil sebarang inisiatif untuk menghentikan perang.Eropah dan AS terus memberikan sumbangan mereka untuk meneruskan perang. Wakil negara lain harus campur tangan dan tegas dengan pendirian menghentikan peperangan," kata Lula melalui penterjemah rasmi, memberitahu pemberita di Abu Dhabi.Terdahulu, semasa di China, Lula menuduh Washington menggalakkan perang Rusia-Ukraine susulan negara itu bertindak membekalkan senjata ke Ukraine.Beliau juga menyelar penguasaan dolar dalam perdagangan global, menggesa mata wang baharu untuk urus niaga antara negara BRICS.- AFP


Polis salah rumah, tembak mati pemilik

(Pemilik rumah, Robert Dotson ditembak polis di New Mexico, Amerika Syarikat/Reuters)

NEW MEXICO, 16 April- Pegawai polis di sini dekat Amerika Syarikat menyedari berada di rumah yang salah setelah beberapa saat melepaskan tembakan ke atas pemilik rumah tersebut.Insiden tidak disengajakan itu didedahkan kepada umum menerusi kamera badan tiga pegawai terbabit yang dikeluarkan pada Jumaat.Pada 5 April, Robert Dotson, 52, dibunuh oleh polis di Farmington, di sini, selepas pegawai yang menerima laporan keganasan rumah tangga pergi ke alamat rumah yang salah.Video itu menunjukkan seorang pegawai mengetuk pintu rumah sebanyak tiga kali, dan sementara mereka menunggu, dua pegawai berbincang sama ada mereka mempunyai alamat yang betul, serta kedengaran ketawa apabila menyedari kesilapan telah dilakukan.Seorang pegawai kemudian berundur beberapa saat sebelum pintu dibuka dan menjerit "angkat tangan", serta hampir sekali lagi melepaskan tembakan.Seorang wanita boleh didengari menjerit, diikuti pegawai melepaskan tembakan buat kali kedua.Difahamkan, tiga kanak-kanak turut berada di tingkat atas semasa kejadian.Sehingga kini, polis belum mendedahkan nama pegawai terbabit, yang telah diberi cuti bergaji sementara siasatan dijalankan.Ketua Polis Farmington, Steven Hebbe berkata, keluarga mangsa dan peguam sudah menonton video itu sebelum ia disiarkan secara terbuka. -Reuters

(Robert Dotson mati ditembak polis di New Mexico, Amerika Syarikat/Reuters)


Montana negeri pertama di AS lulus RUU haramkan TikTok

(Ahli Parlimen di Montana Amerika Syarikat (AS) haramkan TikTok/FOTO REUTERS)

HELENA, 16 April - Ahli Parlimen di Montana Amerika Syarikat (AS) pada Jumaat meluluskan Rang Undang-Undang untuk mengharamkan aplikasi TikTok daripada beroperasi di negeri itu.Rang Undang-Undang itu dikenali sebagai SB 419 akan melarang mana-mana kedai telefon mudah alih daripada menawarkan untuk muat turun aplikasi TikTok kepada pengguna di Montana.RUU itu disokong 54-43 ahli parlimen untuk meluluskan pengharaman TikTok.Apple dan Google yang mengendalikan aplikasi Tik Tok juga akan berdepan dengan tindakan denda sekiranya didapati melanggar larangan itu.Bagaimanapun pelaksanaan untuk mengharamkan aplikasi itu masih tidak jelas.RUU itu ditandatangani oleh Gabenor Greg Gianforte.TikTok dalam satu kenyataan berkata, pihaknya akan terus memperjuangkan pengguna dan pencipta TikTok di Montana.TikTok, yang dimiliki oleh syarikat teknologi China ByteDance berdepan kecaman yang semakin meningkat daripada beberapa penggubal undang-undang di AS untuk mengharamkan aplikasi TikTok kerana bimbang China boleh mendapat akses kepada data pengguna.- REUTERS


Lelaki bersenjata serbu resort, tujuh terbunuh di Mexico

(Salah seorang mangsa tembakan lelaki bersenjata di Cortazar, Mexico/AFP)

CORTAZAR, 16 April- Tujuh individu termasuk seorang kanak-kanak mati ditembak oleh seorang lelaki bersenjata yang menyerbu masuk sebuah resort di bandar sini, dekat Guanajuato, tengah Mexico pada Sabtu.Dewan Bandaraya di sini dalam satu kenyataan memaklumkan, mangsa yang terbunuh melibatkan tiga wanita dan tiga lelaki serta seorang kanak-kanak berusia tujuh tahun, manakala seorang lagi cedera parah."Suspek tiba di Resort La Palma pada pukul 4.30 petang waktu tempatan untuk melakukan serangan itu," menurut kenyataan.Jelas kenyataan itu, penyerang bergerak terus ke arah sekumpulan pengunjung yang berada berdekatan sebuah kolam renang sebelum melepaskan beberapa das tembakan, sekali gus mencetuskan keadaan huru-hara serta panik.Serangan berkenaan berlaku pada hari terakhir tempoh cuti sekolah musim bunga.Bandar sekitar Guanajuato menyaksikan lonjakan keganasan berkaitan dadah dalam beberapa tahun kebelakangan ini, akibat pertikaian antara kumpulan Santa Rosa de Lima dan Kartel Generasi Baharu Jalisco (CJNG). -AFP

(Kenderaan pihak berkuasa yang tiba di lokasi kejadian tembakandi Cortazar, Mexico/AFP)


Guna anak kucing sebagai 'bayi' untuk sorok dadah

(Kucing dipakaikan baju bayi dan lampin bagi mengaburi mata pihakberkuasa Rusia/AFP)

NIZHNY TAGIL, 16 April- Tindakan mencurigakan seorang wanita yang membawa seorang kanak-kanak dan seorang 'bayi' di sini terbongkar selepas polis menjumpai lima bungkusan serbuk dadah jenis methylephedrine yang disorok dalam pakaian 'bayi' terbabit dalam kejadian Selasa lalu.Lebih mengejutkan, 'bayi' yang dibawa itu adalah seekor anak kucing berpakaian bayi dan lampin.Kementerian Dalam Negeri Rusia memaklumkan, suspek telah ditahan dan pemeriksaan di pangsapurinya turut menjumpai dadah."Suspek ditahan berhampiran sebuah perkampungan percutian di pinggir bandar. Untuk mengelakkan syak wasangka, dia menggunakan imej seorang ibu berjalan bersama anak perempuan dan bayi," kata Irina Volk, jurucakap Kementerian Dalam Negeri Rusia.Keseluruhan dadah yang dirampas adalah seberat 170 gram. -AFP

(Kucing (kiri) dijadikan mangsa sorok dadah, suspek (atas) dan lima pek dadah (bawah)yang dirampas di Nizhny Tagil, Rusia/ AFP


12 banduan terbunuh di penjara Ecuador

(Banduan terbaring di atas tanah di penjara Guayas 1 di Guayaquil, Ecuadorpada 14 April 2023/AFP)

GUAYAQUIL, 16 April- Sekurang-kurangnya 12 banduan terbunuh dalam pertempuran yang tercetus di sebuah penjara dekat pelabuhan sini di Ecuador pada Jumaat.Menurut penjabat pendakwa, kesemua mayat banduan dari Penjara Litoral yang juga dikenali sebagai Guayas 1 itu mempunyai kesan tembakan.Siasatan juga telah dibuka bagi mengenal pasti mereka yang bertanggungjawab.Insiden berkenaan merupakan siri keganasan terbaharu selepas enam banduan di penjara sama ditemukan mati tergantung, manakala tiga pengawal wanita dibunuh pada Rabu.Penjara Guayas 1 yang menempatkan kira-kira 6,800 banduan menjadi medan pembunuhan beramai-ramai, dengan latar belakang persaingan antara kumpulan penjenayah yang berjuang untuk mengawal aktiviti pengedaran dadah dalam penjara.Sejak Februari 2021, lapan pembunuhan beramai-ramai telah direkodkan di penjara itu, dengan lebih 400 banduan terbunuh, kebanyakannya dikerat dan dibakar.Ecuador mempunyai kira-kira 31,000 banduan di 36 penjara di seluruh negara. -AFP

(Kenderaan tentera berperisai di luar penjara Guayas 1 di Guayaquil, Ecuador pada 14 April 2023/AFP)


Sidang kemuncak G7: Jepun tingkat aspek keselamatan

TOKYO, 16 April - Jepun akan bertindak secara menyeluruh bagi memastikan keselamatan kenamaan asing yang menghadiri sidang kemuncak kuasa perindustrian Kumpulan Tujuh (G7).Perdana Menteri Jepun, Fumio Kishida berkata tindakan sama perlu dibuat bagi memastikan kesediaan semua pihak berada di tahap maksimum sempena penganjuran persidangan itu yang dijadual berlangsung bulan depan.

Katanya, sebarang tindakan keganasan perlu segera dibendung bagi memastikan ia tidak menyerang asas demokrasi Jepun.Kishida terpaksa menjalani protokol keselamatan selepas seorang suspek membaling suar di ruang legar ketika beliau sedang bersiap sedia untuk berucap di sebuah majlis dekat barat Jepun, semalam.Insiden itu mengimbas kembali tragedi ngeri pembunuhan bekas Perdana Menteri, Shinzo Abe yang ditembak dengan pistol buatan sendiri ketika berkempen pada pilihan raya parlimen, Julai lalu.Ahli politik Jepun dijadual berkempen bagi pilihan raya kecil untuk dewan rendah parlimen, pada 23 April ini.Sementara itu, Ketua Setiausaha Kabinet, Hirokazu Matsuno semalam berkata polis sudah diarahkan untuk meningkatkan keselamatan, manakala kerajaan akan melakukan tindakan perlu bagi memastikan keselamatan Kishida ketika mempengerusikan sidang kemuncak G7 di Hiroshima, Mei ini.Menteri Luar G7 dijadual berkumpul hari ini, bagi menghadiri mesyuarat di bandar peranginan Karuizawa, manakala Menteri Alam Sekitar dan Tenaga kumpulan itu dijangka bertemu hujung minggu ini di Sapporo di utara Jepun. -REUTERS


PRU Thailand: PM Prayuth ketinggalan di belakang pesaing - Tinjauan pendapat

(Prayuth Chan-ocha, calon Perdana Menteri dari Parti Bangsa Thai Bersatu semasa kempen pilihan raya umum di Bangkok, 7 April 2023/ REUTERS)

BANGKOK, 16 April- Perdana Menteri Thailand, Prayuth Chan-ocha masih ketinggalan di belakang parti pembangkang utama menjelang pilihan raya umum di negara itu bulan depan, menurut tinjauan pendapat yang terbaharu.Pilihan raya pada 14 Mei itu akan menyaksikan pertembungan politik yang sudah berlangsung lama antara keluarga jutawan Shinawatra dan sekutu perniagaannya serta sebuah pertubuhan konservatif protentera.Anak bongsu kepada bekas Perdana Menteri, Thaksin Shinawatra, Paetongtarn, 36, yang mewakili parti pembangkang utama, Pheu Thai secara konsisten mendahului tinjauan pendapat berkenaan.Parti Pheu Thai berada di hadapan dengan 38.89 peratus dalam tinjauan seluruh negara oleh media tempatan Matichon yang dijalankan minggu lalu, diikuti oleh Parti Move Forward, yang diketuai oleh ahli politik pembangkang, Pita Limjaroenrat, sebanyak 32.37 peratus.Parti Negara Thai Bersatu yang diwakili Prayuth berada di tempat ketiga dengan 12.84 peratus.Prayuth, 69, yang juga bekas ketua tentera sudah memimpin Thailand selama lebih lapan tahun sejak dia menggulingkan kerajaan awam dalam rampasan kuasa pada 2014.Ditanya siapa yang digemari untuk menjadi Perdana Menteri seterusnya, sebanyak 29.42 peratus responden menerusi tinjauan pendapat menyokong Pita, diikuti Paetongtarn dengan 23.23 peratus, manakala Prayuth menduduki di tempat keempat dengan 13.72 peratus.Bagaimanapun, Paetongtarn dan dua lagi calon perdana menteri partinya, tokoh hartanah terkenal Stretta Thavisin dan penyokong kuat parti, Chaikasem Nitisiri, bersama-sama disokong oleh kira-kira 40 peratus responden.Tinjauan berasingan oleh Super Poll menunjukkan tidak akan ada kemenangan besar, dengan Parti Pheu Thai menerima 160 daripada 500 kerusi Parlimen, diikuti oleh parti Bhumjaithai, diketuai oleh Menteri Kesihatan, Anutin Charnvirakul, dengan 121 kerusi Parlimen.Parti Prayuth berada di tempat kelima dengan 43 kerusi - REUTERS

(Foto fail Prayuth bermain air ketika beliau meraikan cuti Songkran yang menandakan Tahun Baru Thai di Bangkok, 14 April 2023/ REUTERS)


Pertempuran meletus di Sudan, orang awam jadi korban

KHARTOUM,16 April- Pertempuran meletus antara Angkatan Tentera Sudan dan pasukan separa tentera Rapid Support Forces (RSF) di ibu negara Khartoum.Tembakan dan bom kedengaran berhampiran ibu pejabat tentera dan istana presiden.Dalam satu kenyataan, RSF menuduh tentera menyerang pasukannya di selatan Khartoum dan menyifatkan tindakan itu sebagai "serangan kejam".RSF mendakwa tenteranya sudah menguasai lapangan terbang Khartoum, istana presiden, kediaman ketua tentera dan markas tentera Merowe di utara Sudan, namun dinafikan Angkatan Tentera Sudan.Komander RSF Mohamed Hamdan Dagalo atau lebih dikenali sebagai Hemedti mendakwa tenteranya telah menawan lapangan terbang Khartoum dan istana presiden.Bercakap kepada televisyen Al Jazeera yang berpangkalan di Doha, Hemedti menyifatkan ketua tentera Jeneral Abdel Fattah al-Burhan sebagai seorang penjenayah dan melakukan rasuah dan berikrar untuk menamatkan perang ini dalam beberapa hari akan datang.Hemedti ialah timbalan al-Burhan dalam kerajaan peralihan atau Transitional Sovereign Council yang kini memerintah Sudan.Tentera Sudan menuduh pejuang RSF cuba menyerang pasukannya di selatan Khartoum dan menyebarkan pembohongan mengenai serangan itu semata-mata untuk menutup pemberontakan mereka.Pasukan separa tentera diisytiharkan sebagai kumpulan “pemberontak”.Menurut saksi kejadian, Tentera Sudan melakukan serangan udara ke atas pangkalan RSF di ibu negara Khartoum.Pesawat perang tentera menyerang markas RSF di kejiranan Riyahd dan Bahri timur dan utara Khartoum.Pertikaian antara kedua-dua pihak meletus pada Khamis selepas pihak tentera mendakwa aktiviti RSF  menyalahi undang-undang.Sudan tidak mempunyai kerajaan yang berfungsi sejak Oktober 2021 apabila tentera memecat kerajaan peralihan pimpinan Perdana Menteri Abdalla Hamdok dan mengisytiharkan darurat.Disember lalu, tentera dan kuasa politik Sudan menandatangani perjanjian rangka kerja untuk menyelesaikan krisis selama berbulan-bulan.Penandatanganan perjanjian akhir itu dijadualkan berlangsung pada 6 April,tetapi ditangguhkan. Tiada tarikh baharu diumumkan untuk menandatangani perjanjian itu.Tempoh kerajaan peralihan yang bermula pada Ogos 2019 dijadualkan berakhir dengan pilihan raya pada awal 2024.Pertempuran turut menyebabkan tiga orang awam terbunuh.Dalam satu kenyataan di Facebook, Kesatuan Doktor berkata "dua orang terbunuh di lapangan terbang Khartoum" dan seorang lagi terbunuh di El Obeid, di negeri Kordofan Utara, selatan ibu negara.Ia menambah bahawa sekurang-kurangnya sembilan orang lain cedera dalam pertempuran itu, termasuk seorang pegawai tentera di bandar saudara Khartoum, Omdurman.Sementara itu EgyptAir dan Saudia Airline mengumumkan menangguhkan penerbangan ke Sudan atas faktor keselamatan susulan pertempuran yang meletus di Khartoum. Syarikat penerbangan Mesir itu memaklumkan bahawa penerbangan keluar masuk dari Lapangan Terbang Antarabangsa Khartoum akan dihentikan selama 72 jam, memetik kenyataan EgyptAir. Dalam pada itu, menurut syarikat penerbangan Saudia Airline, semua penerbangan keluar masuk digantung sehingga diberitahu kelak, lapor Al Arabiya TV.Keputusan itu dibuat selepas satu daripada pesawat Saudia Airline mengalami kemalangan di lapangan terbang Khartoum, menurut laporan itu.Bunyi tembakan kedengaran di Khartoum ketika pertempuran meletus antara Angkatan Tentera Sudan dan pasukan separa tentera Rapid Support Forces (RSF).Dalam satu kenyataan RSF mendakwa pihaknya sudah menawan beberapa lokasi strategik di ibu negara termasuk lapangan terbang.-AFP


Uganda tahan menteri kedua atas dakwaan curi kepingan besi untuk program bantuan

KAMPALA, 15 April - Menteri Kewangan Uganda, Amos Lugoloobi telah ditahan kerana didakwa mencuri kepingan bumbung logam yang dikhaskan untuk wilayah miskin dan bergolak, kata polis pada Sabtu.Kepingan bumbung besi beralun telah diperuntukkan untuk perumahan kos rendah di Karamoja, sebuah wilayah yang kurang membangun dan tanpa undang-undang di barat laut Uganda bersempadan dengan Kenya dan Sudan Selatan.Mary Goretti Kitutu, menteri yang bertanggungjawab untuk Karamoja dan pembangunannya, serta abangnya didakwa berkaitan kes itu pada 4 April."Berikutan siasatan berterusan dalam dakwaan kecurian dan pengalihan kepingan besi yang dimaksudkan untuk wilayah Karamoja, Pejabat Pengarah Pendakwaan Awam membenarkan pertuduhan jenayah terhadap Yang Berhormat Amos Lugoloobi, Menteri Kewangan Negara, Perancangan dan Pembangunan Ekonomi," jelas jurucakap polis Uganda, Fred Enanga ketika memberitahu AFP."Lugoloobi kemudiannya ditangkap dan (sedang) ditahan pada masa ini...menunggu kehadiran mahkamah".

Menurut polis, lebih 10 menteri kerajaan, 31 ahli parlimen dan 13 pegawai kerajaan sedang disiasat dalam kes itu.Ketua pembangkang Uganda, Bobi Wine berkata pertuduhan terhadap Kitutu adalah 'skrin asap' dan menuduh kerajaan Presiden Yoweri Museveni yang lama memerintah, lebih teruk."Seluruh kabinet Museveni, termasuk dirinya, sepatutnya dipenjarakan kerana rasuah," kata Wine, seorang pemuzik yang bertukar menjadi calon presiden di mana nama sebenarnya adalah Robert Kyagulanyi."Kami tidak boleh meraikan pertuduhan pada kepingan besi apabila berbilion dolar digelapkan oleh pegawai kerajaan." -AFP


Hari kedua pertukaran, tahanan perang diterbangkan dari Arab Saudi ke Yaman

ABHA, 15 April - Sebuah penerbangan yang membawa tahanan perang meninggalkan Arab Saudi menuju ke Yaman dan dijangka dibebaskan pada hari ini, kata Jawatankuasa Palang Merah Antarabangsa (ICRC).Penerbangan itu adalah sebahagian daripada pertukaran berskala besar melibatkan hampir 900 tahanan yang diadakan di tengah-tengah rundingan damai yang telah menimbulkan harapan untuk menamatkan perang lapan tahun Yaman antara pemberontak yang disokong Iran dan gabungan yang diketuai Arab Saudi.Pada Jumaat, 318 banduan dibawa menggunakan empat penerbangan antara Aden yang dikawal kerajaan dan ibu kota yang dikuasai pemberontak Sanaa, kembali semula bersama keluarga mereka menjelang cuti perayaan Aidilfitri minggu depan.Penerbangan pada Sabtu dari bandar Abha di selatan Arab Saudi berlepas sebelum pukul 9 pagi menuju ke Sanaa bersama 120 tahanan pemberontak Huthi, kata penasihat hal ehwal awam dan media ICRC, Jessica Moussan.Seorang wartawan AFP di Abha berkata sekurang-kurangnya tiga bas membawa tahanan ke landasan di lapangan terbang Abha, yang sebelum ini diserang dron dan peluru berpandu Huthi.

(Sebuah penerbangan yang membawa tahanan perang meninggalkan Arab Saudi menuju ke Yaman dan dijangka dibebaskan pada hari ini/ Foto ICRC)

Kerusi roda diletakkan berhampiran bas untuk membawa beberapa banduan ke pesawat.Enam belas warga Arab Saudi dan tiga warga Sudan dijangka dipindahkan dari Sanaa ke Riyadh pada hari Sabtu.Sudan adalah sebahagian daripada gabungan yang diketuai Arab Saudi dan telah menyediakan tentera darat untuk pertempuran.Di samping itu, 100 tahanan pemberontak Huthi akan diterbangkan dalam tiga penerbangan ke Sanaa dari Mokha di pantai Laut Merah, sebuah bandar yang dikuasai oleh kerajaan yang disokong pakatan.Pertukaran tahanan adalah langkah membina keyakinan bertepatan dengan desakan diplomatik untuk menamatkan perang Yaman, yang telah menyebabkan ratusan ribu terkorban akibat pertempuran serta kesan seperti makanan tidak selamat dan kekurangan akses kepada penjagaan kesihatan. -AFP


Duta China ke Korea tuduh AS guna ketegangan serantau

PARIS, 15 April - Duta China ke semenanjung Korea menuduh Amerika Syarikat (AS) 'menggunakan' ketegangan serantau untuk mengukuhkan pakatan anti-Beijing, selepas berminggu-minggu melakukan retorik dan ujian peluru berpandu oleh Pyongyang."Kami bimbang tentang hasrat AS untuk menggunakan isu semenanjung Korea sebagai alat untuk mengawal China," kata Wakil Khas, Liu Xiaoming kepada AFP di Paris."Ia adalah sebahagian daripada strategi Indo-Pasifik mereka... untuk mengumpulkan sekutu, untuk mengukuhkan pakatan mereka dengan (Korea Selatan) dan Jepun," tambahnya.Ketegangan semakin meningkat sejak beberapa minggu kebelakangan ini di seluruh semenanjung Korea, dengan Korea Utara menjalankan beberapa ujian peluru berpandu manakala Korea Selatan dan sekutu AS telah menjalankan latihan ketenteraan berskala besar.Sekutu China, Pyongyang berkata ia telah berjaya menguji peluru berpandu balistik bahan api pepejal, teknologi yang menawarkan keupayaan pelancaran nuklear yang jauh tidak boleh diramalkan.

(Wakil Khas China mengenai Hal Ehwal semenanjung Korea, Liu Xiaoming/AFP)

Pada September, pemimpin Kim Jong Un berkata status Korea Utara sebagai kuasa nuklear kini 'tidak dapat dipulihkan'."Orang ramai memberi tumpuan kepada pelancaran dan ujian nuklear DPRK, tetapi mereka mengabaikan sebab mengapa mereka melakukan ini adalah kekurangan mekanisme, struktur keselamatan" untuk menjamin keamanan di semenanjung, kata Liu, menggunakan akronim untuk nama rasmi Korea Utara.Di pihak mereka, AS dan Seoul menunjukkan arahan Kim kepada tenteranya awal tahun ini untuk meningkatkan persiapan bagi 'perang sebenar' sebagai justifikasi untuk latihan mereka sendiri.China mendesak pendekatan 'dwi-landasan' untuk menamatkan pacuan nuklear Pyongyang, berkata kuasa dunia harus menawarkan kelegaan daripada sekatan Majlis Keselamatan PBB sebagai pertukaran untuk langkah pelucutan senjata konkrit.Liu mengadu bahawa isyarat Korea Utara semasa pentadbiran Trump tidak dipenuhi dengan tindakan sedemikian daripada Washington. -AFP


Empat maut, 13 cedera dalam kebakaran pusat perlindungan

PERNAMBUCO, 15 April- Sekurang-kurangnya empat orang maut manakala 13 yang lain cedera dalam kebakaran di pusat perlindungan kanak-kanak dan remaja di timur laut Brazil pada Jumaat.Jabatan bomba tempatan memaklumkan, panggilan kecemasan diterima berhubung kebakaran pada pukul 4.20 pagi."Seorang lelaki dan seorang wanita maut di lokasi kebakaran, manakala dua lagi mangsa meninggal dunia dalam perjalanan ke hospital," menurut bomba.

(Keadaan pusat perlindungan yang terbakar pada Jumaat / Foto REUTERS)

Sementara itu, Datuk Bandar Recife Joao Campos mengucapkan takziah kepada mangsa terlibat."Saat ini menggambarkan suatu kesakitan dan perpaduan. Kumpulan itu telah menyediakan perlindungan kepada kanak-kanak dan remaja dalam tempoh lebih 30 tahun.Kami tetap digerakkan untuk memberikan sokongan penuh dalam masa yang sangat sukar ini," katanya di Twitter.-REUTERS


Jepun gesa perpaduan negara G7 hadapi konflik Rusia-Ukraine

SAPPORO, 15 April- Jepun menekankan kepentingan perpaduan dalam kalangan negara Kumpulan Tujuh (G7) untuk menghadapi pencerobohan Rusia ke atas Ukraine.Gesaan tersebut dibuat ketika menteri dari blok itu berkumpul sempena Mesyuarat Menteri Mengenai Iklim, Tenaga dan Alam Sekitar yang berlangsung di sini."Pencerobohan Rusia ke atas Ukraine telah memberi kesan negatif yang ketara terhadap alam sekitar global dan isu tenaga yang sedang diusahakan.Kerjasama dalam kalangan negara G7 penting dalam menerajui masyarakat antarabangsa," kata Menteri Alam Sekitar Jepun, Akihiro Nishimura menerusi ucapan perasmiannya.

(Mesyuarat Menteri Mengenai Iklim, Tenaga dan Alam Sekitar berlangsung pada 15 dan 16 April di Sapporo / Foto REUTERS)

Jepun perlu mengimport banyak tenaganya, daripada minyak kepada gas asli cecair (LNG).Negara matahari terbit itu meletakkan peralihan tenaga bersih sebagai teras dasar dalam dan luar negaranya.Jepun yang merupakan ekonomi ketiga terbesar di dunia, menyasarkan untuk mencapai neutraliti karbon menjelang 2050 menggunakan campuran bahan api seperti hidrogen, angin dan kuasa nuklear.-REUTERS


Pekerja kereta api Itali lancar mogok

ITALI, 15 April- Pekerja kereta api Itali melancarkan mogok di seluruh negara pada Jumaat sebagai protes terhadap keadaan kerja yang semakin teruk.Mogok yang berlangsung dari pukul 9.00 pagi hingga 5.00 petang itu dianjurkan oleh beberapa kesatuan pengangkutan.

Ia menyebabkan lebih 40 peratus kereta api ekspres jarak jauh dibatalkan, manakala lebih 65 peratus perjalanan dalam negeri telah digantung."Memandangkan keadaan kerja untuk kakitangan kereta api dan kontraktor pembersihan serta katering telah merosot, syif menjadi tidak terkawal.Kami menuntut keadaan kerja dan peruntukan kakitangan yang lebih baik," kata penganjur mogok berkenaan.

(Paparan di skrin menunjukkan kebanyakan perjalanan kereta api dibatalkan / Foto REUTERS)

Secara purata, lebih daripada 80 peratus pekerja di semua jabatan kumpulan kereta api negara Itali, Ferrovie dello Stato mengambil bahagian dalam mogok itu.-REUTERS


9 maut, 21 cedera dalam serangan Rusia di Sloviansk

(Penduduk tempatan melihat bangunan pangsapuri yang rosak akibat serangan tentera Rusia di Sloviansk, wilayah Donetsk, Ukraine/ REUTERS)

KIEV, 15 April- Sekurang-kurangnya sembilan maut, manakala 21 lagi cedera akibat bedilan peluru berpandu Rusia di bandar Sloviansk dekat timur Ukraine, semalam.Bercakap kepada stesen televisyen nasional, Gabenor wilayah Donetsk, Pavlo Kyrylenko, berkata tujuh peluru berpandu S-300 milik Rusia dibedil ke beberapa lokasi di Sloviansk dekat barat Bakhmut yang menjadi kawasan pertempuran paling hebat di Ukraine.Katanya, anggota penyelamat di lokasi itu mengeluarkan seorang wanita warga emas berusia 74 tahun daripada runtuhan."Setakat ini, 21 mangsa cedera, manakala sembilan lagi maut akibat serangan di lokasi kejadian," katanya.Terdahulu, pegawai kanan di Pejabat Presiden Ukraine, Daria Zarivna, berkata seorang kanak-kanak meninggal dunia ketika dalam perjalanan ke hospital.Polis Ukraine pula berkata, sejumlah 10 bangunan rosak dalam serangan itu, selain dua tingkat atas sebuah bangunan lima tingkat runtuh akibat serangan dan kebakaran yang berlaku bertentangan tapak berkenaan.Pasukan penyelamat menjalankan tugas mereka di kawasan terjejas.Sementara itu, Presiden Ukraine, Volodymyr Zelenskiy menerusi catatan disertakan rakaman bangunan rosak, berkata 'negara jahat sekali lagi menunjukkan belangnya', 'membunuh, merosakkan dan memusnahkan semua kehidupan'.Sloviansk dan bandar berhampiran Kramatorsk, kedua-duanya diinginkan tentera Rusia yang kini terperangkap berdekatan Bakhmut, ketika meneruskan pencerobohan ke atas Ukraine. - REUTERS


Objek dilempar ke arah PM Jepun  ketika berucap

TOKYO, 15 April- Sebuah objek seperti paip dibaling berhampiran Perdana Menteri Jepun Fumio Kishida semasa beliau sedang berucap di bandar Wakayama pada hari Sabtu.

Media Jepun, NHK melaporkan bunyi seperti letupan kedengaran di tempat kejadian.

Bagaimanapun, Kishida berlindung dan berada dalam selamat serta telah dipindahkan.Rakaman berita menunjukkan pihak berkuasa membawa seorang lelaki keluar, ketika orang ramai sedang membersihkan kawasan tersebut.

Insiden tersebut berlaku ketika beliau memulakan ucapannya selepas melawat pelabuhan nelayan di bandar barat Jepun.-REUTERS


Minneapolis bandar raya pertama di AS benarkan laungan azan lima waktu

WASHINGTON, 15 April - Minneapolis menjadi bandar pertama di Amerika Syarikat (AS) yang membenarkan laungan azan lima waktu menggunakan pembesar suara, lapor Agensi Anadolu.Majlis Bandaraya Minneapolis mengundi sebulat suara 12-0 untuk membenarkan azan dilaungkan dari masjid walaupun terdapat peraturan semasa mengenai bunyi.Bahagian kumpulan advokasi Muslim Majlis Hubungan Amerika-Islam (CAIR) Minnesota berkata: "keputusan itu merupakan kemenangan bersejarah bagi kebebasan beragama dan pluralisme.""Kami berterima kasih kepada ahli Majlis Bandaraya Minneapolis kerana menunjukkan contoh hebat dan kami menggesa bandar lain untuk turut sama mengikutinya," kata pengarah negeri CAIR, Jaylani Hussein, dalam satu kenyataan.CAIR menggesa majlis untuk meluluskan langkah itu.Tahun lepas, Minneapolis mengehadkan masa dan tahap bunyi azan boleh dilaungkan, menurut CBS News.Azan kini dibenarkan dari 3.30 pagi hingga 11 malam.Datuk Bandar Jacob Frey dijangka menandatangani keputusan itu bagi menjadikannya sebagai undang-undang dalam tempoh seminggu, menurut akhbar Minneapolis Star-Tribune.- BERNAMA-ANADOLU


Balai polis dibakar semasa protes berkaitan pindaan pencen

RENNES, 15 April- Pintu masuk sebuah balai polis dibakar semasa protes di bandar Rennes di barat Perancis pada Jumaat.Protes berkenaan tercetus apabila keputusan Majlis Perlembagaan berhubung pindaan pencen diumumkan.

Penunjuk perasaan turut merosakkan bangunan tersebut dengan contengan grafiti.

(Pintu masuk sebuah balai polis dibakar oleh penunjuk perasaan dalam protes di bandar Rennes / Foto REUTERS)

Kesatuan, pelajar dan penunjuk perasaan berarak melalui bandar-bandar bagi menyatakan rasa tidak puas hati.Ia selepas Majlis Perlembagaan meluluskan kenaikan umur untuk pengeluaran pencen daripada 62 ke 64 tahun.-REUTERS


Negara Teluk Arab bincang krisis Syria

Jeddah, 15 April- Menteri Luar negara Teluk Arab dan rakan sejawatan dari Mesir, Iraq dan Jordan mengadakan pertemuan di Arab Saudi pada Jumaat untuk membincangkan kemungkinan penyertaan semula Syria ke Liga Negara Arab (LAS).Menurut kenyataan Kementerian Luar Arab Saudi, mesyuarat yang diadakan di tengah-tengah ketegangan serantau itu, bagaimanapun berakhir tanpa persetujuan.Beberapa negara Arab, termasuk Mesir dan Emiriah Arab Bersatu (UAE), telah memperbaiki hubungan dengan Damsyik.

(Beberapa Menteri Luar Arab mengadakan perbincangan berkaitan krisis Syria / Foto REUTERS)

Ia berbeza berbanding pada tahun 2011 apabila banyak negara Barat dan Arab memboikot Presiden Syria, Bashar al-Assad kerana tindakan kerasnya terhadap protes.Keahlian Syria dalam LAS digantung pada 2011 selepas Syria dilanda perang saudara, dengan tentera Presiden Bashar al-Assad berperang menentang pelbagai kumpulan bersenjata dan pengganas.Pada tahun yang sama, Liga Arab, seiring dengan pendirian Barat, mengenakan sekatan unilateral terhadap kerajaan Assad atas dakwaan pencabulan hak asasi manusia dan penganiayaan terhadap pembangkang negara itu.-REUTERS


Bilik mandi Inca berusia 500 tahun ditemui di Peru

HUANUCO, 15 April- Sebuah bilik mandi kaum Inca berusia 500 tahun ditemui di tapak arkeologi Huanuco Pampa di Peru.Ahli arkeologi memaklumkan, ia merupakan bilik mandi Inca kedua yang ditemui di tapak bekenaan.Ia mempunyai saiz dimensi lebih besar dan binaan yang lebih kompleks berbanding penemuan pertama.Kedalaman strukturnya adalah dua meter dan terdapat dua kepungan yang tidak simetri.

(Bilik mandi kaum Inca ditemui di tapak arkeologi Huanuco Pampa / Foto REUTERS)

Bilik mandi Inca kebiasaannya menjadi kawasan larangan dan berhierarki bagi penempatan kaum itu suatu ketika dahulu.Menurut penyelidik, binaan tersebut turut dikaitkan dengan upacara keagamaan.-REUTERS


'World of Barbie' kini di dunia nyata

CALIFORNIA, 15 April- Rumah 'Barbie' bersaiz sebenar menjadi tarikan baharu di Los Angeles buat penggemar patung ikonik berkenaan.Dikenali sebagai 'World of Barbie', ia menempatkan pelbagai koleksi patung tersebut sejak mula dicipta pada tahun 1959.Walaupun ramai beranggapan ia hanya sesuai untuk kanak-kanak perempuan, namun Lucy Treadway yang membina 'World of Barbie' berkata, ia menjanjikan pengalaman menarik untuk semua golongan."Ia juga untuk dewasa, pastinya mereka akan berasa cukup teruja apabila masuk ke dalam.Kanak-kanak perempuan dan lelaki pastinya akan menjerit keseronokan apabila mereka tiba," katanya.

(Antara hiasan di 'World of Barbie' buat peminat patung ikonik berkenaan)

Tambah Treadway, pengunjung boleh menerokai bilik seluas 20,000 kaki persegi yang menempatkan pelbagai koleksi patung 'Barbie'.Jelasnya, anak patung berkenaan menjadi simbolik bahawa kanak-kanak boleh menjadi apa sahaja tanpa mengira latar belakang mereka."Mesejnya ialah 'anda boleh menjadi apa sahaja'.Ia adalah nilai yang sangat besar untuk kanak-kanak apabila mereka boleh masuk ke dalam bilik dan melihat angkasawan Barbie dan melihat patung berkenaan dengan semua kerjaya yang berbeza," kata Treadway.-REUTERS


Montana haramkan aplikasi TikTok

HELENA, 15 April- Ahli Parlimen Montana meluluskan Rang Undang-Undang untuk melarang aplikasi video pendek popular TikTok daripada beroperasi di negeri itu, ancaman terbaharu terhadap kewujudan aplikasi milik China berkenaan di Amerika Syarikat (AS).Rang Undang-Undang itu yang dikenali sebagai SB 419 akan melarang kedai aplikasi mudah alih daripada menawarkan TikTok untuk dimuat turun kepada pengguna di Montana.Apple dan Google, yang mengendalikan aplikasi mudah alih TikTok akan berdepan denda sekiranya melanggar larangan itu.Rang Undang-Undang itu kini dalam proses untuk ditandatangani oleh Gabenor Montana, Greg Gianforte."Gabenor akan mempertimbangkan dengan teliti sebarang Rang Undang-Undang yang dihantar oleh badan perundangan ke mejanya," kata jurucakap pejabat gabenor Montana.TikTok dalam satu kenyataan berkata, pihaknya akan terus memperjuangkan pengguna dan pencipta TikTok di Montana.TikTok, yang dimiliki oleh syarikat teknologi China ByteDance berdepan pengharaman yang semakin meningkat daripada beberapa penggubal undang-undang di AS atas kebimbangan mengenai potensi pengaruh kerajaan China ke atas platform itu.Bulan lalu, jawatankuasa kongres menyiasat Ketua Eksekutif TikTok, Shou Zi Chew mengenai sama ada kerajaan China boleh mengakses data pengguna AS pada aplikasi itu.TikTok yang mempunyai lebih 100 juta pengguna berulang kali menafikan bahawa ia pernah berkongsi data dengan kerajaan China dan berkata syarikat berkenaan tidak akan berbuat demikian jika diminta. - REUTERS


Juice ESA lancar semula misi, teroka planet Musytari

PARIS, 14 April- Kapal angkasa bagi misi penjelajahan planet Musytari oleh Agensi Angkasa Lepas Eropah (Juice) dilancarkan semula hari ini, sehari selepas cubaan pertama dibatalkan ekoran ancaman kilat. Kapal angkasa yang dibawa roket Ariane 5 akan dilancarkan dari 'European Spaceport' di Kourou, French Guiana, kira-kira pukul 12.00 tengah hari waktu tempatan atau pukul enam petang waktu Malaysia.Jika berjaya, kapal angkasa tanpa kru seberat enam tan itu akan mengharungi perjalanan selama lapan tahun melalui sistem suria.Misinya, mencari bukti, sama ada bulan Musytari yang dilitupi ais boleh menjadi habitat kepada hidupan luar angkasa.Misi penjelajahan melibatkan perjalanan sejauh 628 juta kilometer dari bumi.Kapal angksa itu dijangka tiba di bulan Musytari pada 2031.Musytari kali pertama ditemui oleh ahli astronomi, Galileo Galilei lebih 400 tahun lalu.Musytari ialah planet kelima dari matahari dan planet terbesar daripada lapan planet sistem suria.Ia berjarak purata kira-kira 778.3 juta kilometer dari matahari.- REUTERS


Pyongyang lancar peluru berpandu ICBM

SEOUL, 15 April - Korea Utara melancarkan satu lagi ujian peluru berpandu, yang dilihat cuba mencabar jirannya, Korea Selatan yang disokong Amerika Syarikat.Ujian terbaharu, melibatkan peluru berpandu balistik antara benua menggunakan bahan api pepejal, ICBM.Rakaman video media memaparkan peluru berpandu itu ditembak dari tiub pelancar, sekali gus menghasilkan kepulan asap tebal.

Pyongyang menegaskan, ujian peluru berpandu versi ICBM baharu, Hwasong-18 bertujuan mempamer keupayaan serangan balas nuklear negara itu.Siri ujian teknologi peluru berpandu dengan cecair pepejal merupakan antara cita-cita utama pemimpin Korea Utara, Kim Jong-un dalam pemodenan angkatan tentera negara itu.Peluru berpandu ICBM dikatakan lebih mudah disimpan, diatur gerak, lebih stabil dan lebih cepat untuk dilancarkan serta sukar dikesan pada peringkat awal.Pelancaran terbaharu itu turut mencetuskan panik dalam kalangan penduduk di Pulau Hokkaido, utara Jepun.-AFP


Solat Jumaat kali keempat dalam bulan Ramadan di Al-Aqsa

JERUSALEM, 15 April - Umat Islam tetap memenuhi perkarangan Al-Aqsa untuk menunaikan solat Jumaat untuk kali keempat dalam bulan Ramadan walaupun dengan kehadiran polis Israel di tengah-tengah ketegangan yang semakin meningkat.Mufti Baitulmaqdis, Muhammad Hussein dalam khutbah Jumaatnya berkata, tiada ruang untuk kompromi mengenai Al-Aqsa atau ruang rundingan di sekelilingnya dan mereka tidak akan melepaskan walau sedikit pun tanah ini.

Minggu lalu, polis Israel menyerbu perkarangan suci hingga mencetuskan serangan roket dari Gaza, selatan Lubnan dan Syria yang menarik serangan udara dan artileri Israel.

Berikutan itu, Perdana Menteri, Benjamin Netanyahu mengesahkan lawatan oleh orang bukan Islam ke tapak itu, yang dikenali oleh orang Yahudi sebagai Temple Mount, akan dihentikan sehingga akhir Ramadan.Polis berkata, lebih 2,000 anggota bertugas di Baitulmaqdis untuk menjaga keselamatan dan ketenteraman selain memastikan kebebasan beribadat untuk semua.Menteri Keselamatan Israel, Itamar Ben-Gvir, dalam ciapan di Twitternya menunjukkan beliau dikelilingi oleh polis sempadan ketika menjalankan penilaian keselamatan berhampiran perkarangan di Baitulmaqdis Timur, yang diilhamkan Israel berikutan perang Timur Tengah 1967 dalam satu langkah yang tidak diiktiraf di peringkat antarabangsa.

Terdapat anggaran yang berbeza mengenai bilangan jemaah, dengan polis Israel meletakkan jumlah itu pada 130,000, manakala Wakaf, pertubuhan Islam yang dilantik Jordan yang menguruskan kompleks itu, meletakkan jumlah itu pada 250,000.Ketika umat Islam beramai-ramai menuju ke Al-Aqsa, penganut Kristian Ortodoks mengadakan perarakan Jumaat Agung di lorong-lorong sempit Kota Lama dan penganut Yahudi berdoa di Tembok Barat.Jumaat juga menandakan Hari Quds tahunan, apabila Iran mengadakan perhimpunan menyokong rakyat Palestin.Iran menyokong kumpulan bersenjata Palestin dan Lubnan yang memerangi Israel, yang tidak diiktiraf oleh Tehran.Beratus-ratus rakyat Palestin berarak di Kota Gaza selepas solat Jumaat, mengibarkan bendera Iran dan beberapa negara Arab, termasuk Arab Saudi.Keganasan Israel-Palestin meningkat dalam beberapa bulan kebelakangan ini, dengan serangan tentera yang kerap di Tebing Barat dan peningkatan keganasan peneroka di tengah-tengah siri-siri serangan jalanan Palestin.Lebih 90 warga Palestin dan sekurang-kurangnya 19 warga Israel dan warga asing terbunuh sejak Januari.-REUTERS


China nafi kenakan zon larangan terbang di utara Taiwan

BEIJING, 15 April - China menafikan dakwaan Taipei bahawa negara itu mengenakan zon larangan terbang di laut utara Taiwan pada hujung minggu ini.Ini berikutan, Kementerian Pengangkutan Taiwan mendakwa Beijing menyatakan perkara itu kepada Taipei bahawa ia akan mengenakan zon larangan terbang dari 16 hingga 18 April, tetapi kemudiannya dikurangkan kepada hanya 27 minit pada pagi Ahad saja.Bagaimanapun, jurucakap Kementerian Luar China, Wang Wenbin berkata pihak berkuasa berkaitan hanya melaksanakan langkah-langkah untuk memastikan keselamatan penerbangan.

"Saya perhatikan sebelum ini terdapat laporan mengenai zon larangan terbang disediakan oleh pihak China. Ia adalah suatu yang tidak tepat kerana pihak berkuasa penerbangan awam China akan memberi amaran dan mengeluarkan notis lebih awal untuk sebarang aktiviti angkasa lepas," katanya.Berikutan itu, Taiwan mengeluarkan notis kepada juruterbang untuk juruterbang untuk pagi Ahad dengan menggunakan perkataan ruang udara disekat kerana aktiviti penerbangan aeroangkasa.Kawasan itu meliputi laluan penerbangan yang sibuk antara Taiwan dan China serta Taiwan dan Korea Selatan.Semalam, agensi keselamatan maritim China berkata serpihan roket berpotensi akan jatuh di Laut China Timur pada 16 April antara 9 pagi hingga 3 petang (waktu tempatan) sekaligus melarang kapal penghantaran dari kawasan itu."Pihak berkaitan di tanah besar sudah mengeluarkan notis awal dan pengumuman aktiviti angkasa lepas yang menjejaskan ruang udara," kata Pejabat Hal Ehwal Taiwan China dalam satu kenyataan.Bagaimanapun, jurucakap Pejabat Hal Ehwal Taiwan, Zhu Fenglian menyifatkan ia adalah muslihat politik China dan percubaan untuk meningkatkan konfrontasi rentas selat.Gangguan ruang udara berlaku di tengah-tengah ketegangan di rantau itu dan beberapa hari selepas tentera China mengadakan latihan di sekitar Taiwan, yang didakwa China sebagai wilayahnya sendiri.-REUTERS


Kes seludup dadah, JKDM diarah sedia laporan lengkap - PM

SUNGAI PETANI, 15 April - Jabatan Kastam Diraja Malaysia (JKDM) diarah menyediakan laporan lengkap dan terperinci berhubung rampasan 336 kilogram dadah dalam sebuah kontena melalui Pelabuhan Klang ke Brisbane, Australia pada 13 Mac lepas.

Perdana Menteri, Datuk Seri Anwar Ibrahim berkata laporan penuh kejadian perlu dikemukakan dalam tempoh dua minggu.

Sambil menyifatkan kejadian yang berlaku sebagai mengaibkan negara, Anwar berkata kerajaan memandang serius kejadian berkenaan dan mengarahkan siasatan terperinci dilakukan agensi penguatkuasaan, termasuk memastikan perkara itu tidak berulang pada masa depan.

"Saya dimaklumkan mengenai penyeludupan besar dadah ke Australia, yang mengaibkan jika dibuktikan sah ialah penyeludupan besar-besaran itu melalui Pelabuhan Klang.

"Soalnya, bagaimana dalam sistem yang canggih sekarang boleh bolos begitu besar jumlah dadah melalui Pelabuhan Klang. Jadi, saya minta pihak JKDM beri laporan penuh apa yang berlaku.

"Bagaimana sudah berbelas kali perkara demikian boleh berlaku sehingga ditangkap di Australia. Ini menunjukkan kelemahan kita yang perlu diatasi segera," katanya.

Beliau berkata demikian pada Majlis Penerapan Nilai-nilai Murni dan Iftar Kementerian Dalam Negeri (KDN) Madani, di sini, pada Jumaat.

Mengulas lanjut, Anwar turut mengarahkan Polis Diraja Malaysia (PDRM) membantu dalam menjalankan siasatan kes yang dianggap mengejutkan negara berkenaan.

Katanya, kerajaan tidak akan bertolak ansur dalam mengambil tindakan tegas dalam kes penyeludupan berkenaan kerana keutamaan ketika ini adalah memastikan tata kelola pentadbiran yang baik.

"Saya minta PDRM terutama Jabatan Siasatan Jenayah (JSJ) dan Jabatan Siasatan Jenayah Komersial (JSJK) juga bersama dalam siasatan ini. Dalam tempoh satu ke dua minggu, kita mahu laporan penuh bagi memastikan penyeludupan ini boleh dihalang.

"Ini bukan soal kecil, bukan soal ratusan juta wang, tapi ia menunjukkan kelemahan dalam sistem negara. Dalam keadaan kita bicara tentang tata kelola kerajaan yang baik, menentang rasuah dan penyalahgunaan kuasa, maka penyeludupan ini dianggap serius," katanya.


(Agensi geologi Indonesia menolak kemungkinan berlakunya tsunami selepas pusat gempa dikesan pada kedalaman 594 kilometer/Google)

JAKARTA, 14 April- Gempa bumi berkekuatan 7.0 pada skala Richter direkodkan di laut utara pulau utama Indonesia di Jawa.Menurut kenyataan Kajian Geologi Amerika Syarikat (USGS), gempa itu berlaku pada 4.55 petang waktu tempatan.Agensi geologi Indonesia menolak kemungkinan berlakunya tsunami selepas pusat gempa dikesan pada kedalaman 594 kilometer.Kedudukannya kira-kira 160 kilometer di barat laut Surabaya, bandar kedua paling ramai penduduk di Indonesia yang menempatkan lebih dua juta orang.Gegaran itu dirasai di sebahagian besar Pulau Jawa dan sejauh kepulauan Bali dan Lombok.Tiada laporan segera diterima mengenai kerosakan harta benda atau kemalangan jiwa. -AFP

(Gempa bumi 7.0 magnitud melanda Indonesia/Google)


Kes rogol kanak-kanak: Mahkamah Rayuan tambah tempoh penjara

(Anggota polis Maghribi berkawal di luar tribunal Rabat pada 13 April, semasa perbicaraan tiga lelaki yang dituduh merogol seorang gadis berusia 11 tahun berulang kali/AFP)

RABAT, 14 April - Mahkamah Maghribi meningkatkan secara mendadak tempoh hukuman penjara terhadap tiga lelaki yang disabitkan kesalahan merogol berulang kali seorang kanak-kanak berusia 11 tahun.Mahkamah Rayuan di sini menjatuhi hukuman penjara 20 tahun terhadap seorang daripada tertuduh manakala dua lagi menerima hukuman penjara 10 tahun.Peguam mangsa yang kini berusia 12 tahun, telah membuat rayuan selepas Mahkamah Rendah menjatuhi hukuman penjara dua tahun terhadap seorang daripada tiga defendan dan yang lain masing-masing 18 bulan.Mahkamah Rayuan juga memerintahkan ketiga-tiga lelaki itu membayar ganti rugi berjumlah 140,000 dirham (hampir US$14,000), hampir tiga kali ganda berbanding 50,000 dirham yang diperintahkan oleh Mahkamah Rendah.“Kami berpuas hati dengan keputusan yang memberikan keadilan kepada mangsa,” kata peguam Abdelfattah Zahrach selepas tamat perbicaraan.“Namun kami tidak faham mengapa dua daripada tertuduh hanya dijatuhi hukuman 10 tahun,” katanya sambil menambah bahawa beliau sedang mempertimbangkan rayuan lanjut ke Mahkamah Pembatalan Hukuman “selepas berunding dengan keluarga kanak-kanak itu”.Mahkamah telah mendengar keterangan daripada mangsa dan seorang saksi, juga seorang kanak-kanak, secara tertutup selepas pihak pendakwaan memintanya atas faktor perlindungan kanak-kanak bawah umur.Mangsa yang kelihatan lemah ditemani nenek dan bapanya.Defendan menghadapi pertuduhan yang sama seperti dalam perbicaraan asal "penyalahgunaan kanak-kanak bawah umur" dan "serangan tidak senonoh ke atas kanak-kanak bawah umur dengan keganasan". -AFP

(Anggota polis Maghribi berkawal di luar tribunal Rabat/AFP)


SANAA, 14 April- Hampir 900 banduan akan dibebaskan menerusi program pertukaran tahanan perang Yaman, hasil rundingan antara Arab Saudi dengan kumpulan pemberontgak Huthi yang disokong Iran.Penasihat Media Jawatankuasa Palang Merah Antarabangsa (ICRC), Jessica Moussan mengesahkan operasi tiga hari itu bermula hari ini.“Penerbangan pertama dari Sanaa telah berlepas,” katanya.Lebih 300 banduan diterbangkan di antara Sanaa dengan bandar Aden hari ini. Tahanan juga akan dibebaskan di Marib dan Mokha, dan di Riyadh dan Abha di negara jiran Arab Saudi.Pertukaran itu adalah bukti lanjut mengenai kejayaan meredakan ketegangan selepas rundingan gencatan senjata diadakan di Sanaa minggu ini antara pemberontak Huthi dengan delegasi Arab Saudi, sekutu tentera utama kerajaan.Huthi yang disokong Iran menguasai Sanaa sejak 2014, menggulingkan kerajaan yang diiktiraf di peringkat antarabangsa dan mencetuskan campur tangan tentera yang diketuai Arab Saudi pada Mac berikutnya.Beratus-ratus ribu orang telah terbunuh secara langsung dan tidak langsung dalam perang yang mencetuskan salah satu krisis kemanusiaan terburuk di dunia, menurut anggaran Pertubuhan Bangsa Bersatu.Bulan lalu, Arab Saudi dan Iran bersetuju memulihkan semula hubungan rasmi yang terputus sejak tujuh tahun lalu.Sebagai sebahagian daripada usaha mengurangkan ketegangan, sembilan negara Arab dijadualkan bertemu di Jeddah, Arab Saudi hari ini untuk membincangkan status penggantungan Syria daripada Liga Arab yang telah dikuatkuasakan slama 12 tahun, berikutan perang saudara di negara bergolak itu. -AFP

(Pertukaran besar-besaran tahanan perang Yaman bermula/AFP)


Taufan  Ilsa landa Australia, paling kuat direkodkan

(Taufan Ilsa/Foto Jabatan Bomba dan Perkhidmatan Kecemasan)

SYDNEY, 14 April- Taufan kuat membadai barat laut Australia yang membawa angin paling kencang yang pernah direkodkan negara itu. Taufan Ilsa yang meningkatkan kekuatannya kepada taufan kategori lima membadai kawasan berhampiran bandar Pardoo yang kurang penduduk. Menurut Biro Meteorologi, Ilsa membawa kekuatan angin 218 kilometer sejam yang berterusan selama 10 minit. Rekod sebelum ini ialah 194 kilometer sejam, yang dicatatkan oleh Taufan George pada 2007. Bagaimanapun, bandar dan pekan yang mempunyai kepadatan penduduk yang tinggi terselamat daripada taufan Ilsa. Ilsa kemudiannya menurunkan kekuatanya kepada taufan kategori tiga dengan membawa kekuatan angin sehingga 165 kilometer sejam.

Sementara itu, pemilik Pardoo Roadhouse, sebuah stesen minyak kecil dan taman karavan, berkata di media sosial bahawa perniagaan mereka kelihatan telah "mengalami kerosakan besar"."Kami tidak menerima sebarang panggilan untuk mendapatkan bantuan. Nampaknya kawasan berpenduduk lebih besar telah terlepas daripada kebanyakan kerosakan," kata jurucakap perkhidmatan kecemasan Peter Sutton kepada penyiar nasional ABC.Penyelidik Australia telah berulang kali memberi amaran bahawa perubahan iklim meningkatkan risiko bencana alam seperti kebakaran hutan, banjir dan taufan.Jabatan Bomba dan Perkhidmatan Kecemasan mengeluarkan amaran baharu "amaran merah" ketika ribut ke pedalaman pada hari Jumaat dan mengarahkan orang ramai untuk kekal di dalam rumah sehingga keadaan reda."Terdapat ancaman kepada nyawa dan rumah," kata jabatan itu."Pantai barat laut Australia Barat adalah "wilayah yang paling terdedah kepada siklon" di negara itu", menurut Biro Meteorologi.Rantau ini mempunyai simpanan bijih besi, tembaga dan emas yang besar dan merupakan pusat kepada beberapa operasi perlombongan terbesar di Australia.Walaupun kebanyakan lombong dijangka tidak terjejas, beberapa buah lombong, termasuk lombong emas Newcrest di Telfer telah menamatkan operasi sebagai langkah berjaga-jaga.Port Hedland, sebuah hab perkapalan bijih besi, ditutup awal minggu ini ketika taufan itu semakin kencang di Lautan Hindi.ANZ Bank, salah satu institusi kewangan terbesar di Australia, berkata situasi tersebut boleh menjejaskan bekalan bijih besi global, bahan utama dalam keluli.-AFP


PBB beri amaran lonjakan migran guna laluan jurang Darien

PANAMA, 14 April- Agensi Pertubuhan Bangsa Bersatu (PBB) memberi amaran mengenai lonjakan jumlah migran yang melintasi jurang Darien berbahaya yang terletak antara Panama dengan Colombia. Amaran itu dikeluarkan Suruhanjaya Tinggi PBB bagi Pelarian (UNHCR) dan Pertubuhan Antarabangsa bagi Migran (IOM). Dalam satu kenyataan, agensi berkenaan memaklumkan lebih 100,000 migran melintasi laluan berkenaan tahun ini.Angka tersebut adalah enam kali ganda berbanding 250,000 orang yang dilaporkan dalam tempoh sama tahun lepas. Majoriti pendatang adalah dari Venezuela, Haiti, Ecuador, China, India, Cameroon dan Somalia.

(Sekumpulan pendatang pelbagai kewarganegaraan dihalang di sempadan oleh polis Peru di Tacna, Peru, pada 13 April 2023/AFP)

"Panama sedang menghadapi salah satu krisis pergerakan dari pelbagai tempat yang paling mencabar dalam dekad yang lalu, sebagai sebahagian daripada perpindahan yang tidak pernah berlaku sebelum ini di seluruh benua Amerika," agensi itu memberi amaran.Kawasan hutan Darien menjadi pintu masuk bagi migran yang cuba memasuki Amerika Syarikat, walaupun terpaksa berdepan bahaya, arus sungai yang deras serta ancaman hidupan liar dan kumpulan penjenayah. Minggu ini, Setiausaha Keselamatan Dalam Negeri AS Alejandro Mayorkas bertemu dengan Menteri Luar Panama dan Colombia di Panama bagi mencari penyelesaian krisis penghijrahan tersebut.-AFP


Korea Utara lancar ICBM model baharu, Hwasong-18

(Ujian pelancaran peluru berpandu balistik antara benua bahan api pepejal (ICBM)Hwasong-18 di lokasi yang dirahsiakan/REUTERS)

SEOUL, 14 April- Korea Utara menyatakan telah menguji peluru berpandu balistik antara benua (ICBM) bahan api pepejal baharu, Hwasong-18.

Media kerajaan melaporkan ia bertujuan untuk "mempromosikan secara radikal" keupayaan serangan balas nuklear negara itu.Pemimpin Korea Utara, Kim Jong Un membimbing ujian tersebut dan memberi amaran bahawa ia akan membuatkan musuh "mengalami krisis keselamatan yang lebih jelas, dan sentiasa menimbulkan rasa tidak senang dan seram melampau.Korea Utara telah mengkritik latihan ketenteraan bersama Amerika Syarikat-Korea Selatan baru-baru ini sebagai ketegangan yang semakin meningkat, dan telah meningkatkan ujian senjata dalam beberapa bulan kebelakangan ini.Kementerian Pertahanan Korea Selatan berkata Korea Utara masih membangunkan senjata tersebut, dan ia memerlukan lebih banyak masa dan usaha untuk menguasai teknologi itu, menunjukkan bahawa Pyongyang mungkin menjalankan lebih banyak ujian.Agensi Berita Pusat Korea (KCNA) menyiarkan foto Kim yang menonton pelancaran itu, ditemani ahli keluarganya dan peluru berpandu yang diliputi jaring penyamaran pada pelancar mudah alih.

(Ujian pelancaran peluru berpandu balistik antara benua bahan api pepejal (ICBM) Hwasong-18 di lokasi yang dirahsiakan/REUTERS)

"Pembangunan ICBM jenis baharu, Hwasongpho-18, akan memperbaharui secara meluas komponen pencegahan yang strategik milik Korea Utara, selain mempromosikan secara radikal mengenai keberkesanan serangan balas nuklear dan membawa perubahan dalam kesesuaian strategi pertahanan ketenteraan" lapor KCNA."Pho" bermaksud "artileri" dalam bahasa Korea.Penganalisis berkata ia adalah penggunaan pepejal pertama dalam peluru berpandu balistik jarak pertengahan atau antara benua.Membangunkan ICBM bahan api pepejal telah lama dilihat sebagai matlamat utama bagi Korea Utara, kerana ia boleh membantu melancarkan peluru berpandu dengan lebih pantas semasa pertempuranKebanyakan peluru berpandu balistik terbesar di negara itu menggunakan bahan api cecair, yang memerlukannya dimuatkan dengan bahan pelancar di tapak pelancarannya dan ia satu proses yang memakan masa dan berbahaya.-REUTERS


Status reformasi pencen Perancis diputuskan hari ini

PARIS, 14 April- Mahkamah perlembagaan tertinggi Perancis hari ini dijadual memutuskan sama ada meluluskan reformasi pencen Presiden Emmanuel Macron yang mencetuskan kontroversi dan bantahan awam sejak beberapa bulan lalu.Sekiranya mendapat kelulusan Majlis Perlembagaan, pemimpin berusia 45 tahun itu berharap untuk menandatangani rang undang-undang berkaitan dengan segera bagi membuka laluan kepada penguatkuasaannya menjelang akhir tahun.Majlis Perlembagaan Perancis yang dianggotai sembilan ahli akan memutuskan sama ada undang-undang itu selaras dengan perlembagaan.Pada masa ini, mereka terdiri daripada enam lelaki dan tiga wanita.Tiga ahli dinamakan oleh presiden, tiga lagi oleh speaker Dewan Rakyat Dewan Rakyat dan tiga terakhir oleh presiden Dewan Negara.Keanggotaan mereka sah bagi penggal sembilan tahun yang tidak boleh diperbaharu, dan tiga ahli baharu dinamakan setiap tiga tahun.Majlis itu dijangka memutuskan untuk meluluskan sebahagian, menerima sepenuhnya atau menolak reformasi pencen utama Macron, termasuk meningkatkan had umur persaraan wajib daripada 62 kepada 64 tahun.Ahli parlimen berhaluan kiri dan bebas yang menentang keras rancangan itu, berharap Majlis Pelembagaan akan meluluskan tawaran untuk menganjurkan referendum mengenai undang-undang alternatif yang mengehadkan umur persaraan kepada 62 tahun.Keputusan majlis akan mengikat dari segi undang-undang. -AFP

(Polis mengawal penunjuk perasaan di Place de la Bastille/AFP)


Suspek kes kebocoran dokumen pertahanan Pentagon di tahan

WASHINGTON, 14 April- Pihak berkuasa Amerika Syarikat menahan seorang suspek yang disyaki terlibat dalam kes kebocoran maklumat pertahanan termasuk perang Ukraine.Disiarkan secara langsung di rangkaian Televisyen, penahanan tersebut adalah kemuncak kepada penyiasatan selama seminggu yang mendapat liputan meluas pihak media berkenaan satu kebocoran maklumat sulit.Peguam Negara, Merrick Garland mengesahkan penahanan lelaki yang disyaki membocorkan banyak dokumen sulit secara dalam talian.Suspek, Jack Teixeira berusia 21 tahun merupakan pekerja Pengawal Kebangsaan Tentera Udara.Suspek dilaporkan telah menjadi hos bagi perbincangan secara dalam talian di platform Discord sekali gus mendedahkan laporan ketenteraan yang disediakan Pentagon itu.

"Dia ditangkap berhubung penyiasatan ke atas dakwaan penyingkiran, pengekalan dan penghantaran maklumat sulit pertahanan negara yang tidak dibenarkan", kata Garland.Agensi CNN menyiarkan rakaman dari North Dighton, Massachusetts menunjukkan tahanan berseluar pendek dibawa oleh ejen memasuki kenderaan tidak bertanda.

(Jack Teixeira yang disyaki terlibat dalam kes kebocoran dokumen sulit Pentagon ditahan/AFP)

Polis di bandar kecil di negeri timur laut itu berusaha untuk meyakinkan masyarakat tentang kehadiran penguatkuasa undang-undang.Menerusi satu kenyataan, polis memaklumkan bahawa "tiada ancaman kepada keselamatan awam."Sementara itu, Biro Pengawal Kebangsaan AS berkata, Teixeira telah mendaftar pada September 2019 dan merupakan pakar IT dan komunikasi yang berpangkat kelas pertama tentera udara, yang ketiga terendah untuk kakitangan tentera udara yang disenaraikan.Dia akan didakwa di mahkamah persekutuan di Massachusetts.Setiausaha Pertahanan AS Lloyd Austin dalam kenyataan memuji Jabatan Kehakiman dan Biro Penyiasatan Persekutuan (FBI) "atas penangkapan pantas mereka berhubung siasatan tersebut.Austin menambah bahawa dia mengarahkan "semakan semula akses risikan, akauntabiliti dan prosedur kawalan dalam Jabatan (Pertahanan) sebagai usaha untuk mencegah kejadian seperti ini daripada berulang.Penangkapan Teixeira berlaku sehari selepas The Washington Post melaporkan bahawa ratusan halaman dokumen telah disiarkan di platform media sosial Discord oleh seorang lelaki yang bekerja di pangkalan tentera AS.-AFP


Gempa bumi melanda pantai barat Kanada

OTTAWA, 14 April- Gempa bumi berukuran 6.0 pada skala Richter berlaku di pantai barat Kanada.Kajian Geologi Amerika Syarikat (USGS) bagaimanapun memaklumkan gegaran tidak menyebabkan ancaman tsunami.Tiada laporan mengenai kerosakan atau kecederaan, setakat ini.Pusat gempa berkedalaman lapan kilometer, di barat daya Port McNeil, di Pulau Vancouver, wilayah British Columbia.Menurut USGS, gempa tersebut berlaku pada 8.44 pagi waktu tempatan. Seorang penduduk Victoria di Pulau Vancouver memberitahu AFP mereka tidak merasa gegaran.Sementara itu, Penganalisis Sumber Asli Kanada, Brindley Smith berkata wilayah berkenaan sering berdepan gempa bumi kecil. Namun, gegaran kali ini lebih kuat."Sesuatu yang menghampiri magnitud enam adalah sedikit lebih luar biasa, tetapi tiada apa yang perlu ditekankan," katanya.-AFP


Tergamak lelaki ini bakar bekas kekasih hidup-hidup

LIMA, 14 April - Seorang lelaki yang disyaki membakar bekas kekasihnya hidup-hidup di Peru, berjaya ditahan selepas dikesan berada di Colombia, menurut kerajaan di Lima, pada Rabu.Suspek dikenali sebagai Sergio Tarache Parra, 19, didakwa membakar Katherine Gomez, 18, menggunakan petrol pada 18 Mac lalu.Gadis itu memutuskan hubungan dengan suspek beberapa hari sebelum kejadian itu berlaku.Mangsa yang mengalami lecur 60 peratus tubuhnya, dikejarkan ke hospital, tetapi meninggal dunia selepas enam hari menderita akibat insiden tersebut.Kementerian Dalam Negeri Peru berkata, suspek akan dipindahkan dari Colombia ke Peru untuk dihadapkan ke mahkamah.Sebelum ini, rakaman kamera keselamatan menunjukkan penyerang Gomez melarikan diri dari tempat kejadian. 9Susulan itu, polis Peru menawarkan ganjaran bersamaan nilai AS$12,500 untuk maklumat yang boleh membawa kepada penangkapannya.Notis merah INTERPOL juga dikeluarkan untuk penahanan Tarache, menurut Konsulat Peru di Bogota. - AFP

(Sergio Tarache Parra bakar bekas teman wanita hidup-hidup ditahan polis)


Pembunuhan wartawan, bekas ketua perisikan tentera dipenjara

(Bustios dilapor terbunuh semasa rondaan tentera berpakaian biasa di wilayah Andes di Ayacucho/Foto Hiasan)

LIMA, 13 April- Mahkamah di Peru menjatuhkan hukuman penjara 12 tahun kepada bekas ketua perisikan tentera negara itu pada Khamis, atas peranannya dalam pembunuhan seorang wartawan pada 1988.Keputusan mahkamah mendapati, Daniel Urresti Elera bersubahat dalam pembunuhan wartawan majalah mingguan Caretas, Hugo Bustios Saavedra.Bustios dilapor terbunuh semasa rondaan tentera berpakaian biasa di wilayah Andes di Ayacucho.Urresti bagaimanapun kekal dengan pengakuan tidak bersalah sepanjang perbicaraan.Sebaliknya, pembunuhan wartawan itu dikaitkan dengan kumpulan pemberontak Shining Path yang aktif pada tahun 80-an dan 90-an.Sementara itu, menurut saksi, Bustios telah sengaja menjadi sasaran rondaan, menurut Jawatankuasa Melindungi Wartawan.Perbicaraan tersebut adalah yang kedua dalam kes sama terhadap Urresti selepas Mahkamah Agung pada 2019 membatalkan keputusan dibuat tahun sebelumnya dan telah membebaskan beliau.-AFP


Pelarian Afrika Selatan palsukan kematian diekstradisi

CAPE TOWN, 13 April- Seorang pelarian Afrika Selatan yang memalsukan kematiannya sendiri dalam penjara telah diekstradisi dari Tanzania, kata kerajaan.Thabo Bester, disabitkan dengan kesalahan merogol dan membunuh, telah melarikan diri dari penjara yang dikendali persendirian di Bloemfontein pada Mei tahun lalu tetapi polis Afrika Selatan baharu mengetahui bulan lalu.Bester dipercayai meninggal dunia selepas membakar dirinya di belakang jeruji besi.

Bagaimanapun, pada akhir Mac polis berkata, ujian DNA mendedahkan mayat hangus yang ditemukan dalam selnya adalah milik orang lain.Digelar sebagai "perogol Facebook", Bester dijatuhi hukuman penjara seumur hidup kerana merogol, merompak dan membunuh pada 2012, memikat mangsa di platform media sosial sebelum merogol dan merompak mereka.Dia membunuh sekurang-kurangnya seorang mangsa.Pada Sabtu, Menteri Kehakiman Afrika Selatan Ronald Lamola mengumumkan bahawa Bester telah ditangkap oleh pihak berkuasa Tanzania pada malam Jumaat bersama seorang wanita, warga Mozambique yang dilaporkan sedang berasmara bersamanya.Lamola berkata, pasangan itu telah diekstradisi ke Afrika Selatan."Kami boleh mengesahkan bahawa pelarian ini telah dikembalikan ke Afrika Selatan dari Tanzania, Lamola memberitahu sidang akhbar di sini.

"Encik Thabo Bester telah dimasukkan semula ke penjara pusat Kgosi Mampuru", kata Lamola sambil berterima kasih kepada kerajaan Tanzania.Beliau berkata, wanita itu ditahan sementara menunggu keputusan mahkamah.Bester dan wanita itu tiba di lapangan terbang milik persendirian di utara Johannesburg pada awal pagi tadi.Bapa kepada wanita itu awal minggu ini didakwa atas tuduhan membunuh berhubung lelaki yang ditemukan mati dalam sel Bester. -AFP


Polis buru suspek tembak pangkalan tentera India

AMRITSAR, 13 April- Polis India memburu dua lelaki bertopeng yang bertanggungjawab ke atas pembunuhan empat askar sebelum Subuh di pangkalan tentera berhampiran sempadan Pakistan.Serangan itu berlaku pagi semalam di stesen tentera Bathinda di Punjab, sebuah negeri di utara di mana ketegangan memuncak berhubung kebangkitan semula gerakan pemisah.Dalam serangan itu, empat askar telah ditembak semasa mereka sedang tidur.Menurut laporan polis, seorang mejar tentera yang mendakwa telah menyaksikan serangan itu berkata, dua lelaki tidak dikenali telah memasuki pos terkawal itu dengan muka ditutup.Seorang membawa senapang yang dilaporkan hilang dari pangkalan dua hari sebelum itu, kata laporan itu.Bagaimanapun, kedua-dua suspek melarikan diri ke arah hutan berhampiran berek selepas serangan dilakukan.

Polis sedang mengimbas rakaman kamera litar tertutup (CCTV) dan usaha mencari suspek sedang dijalankan, kata laporan media tempatan.Seorang lagi askar ditemukan mati akibat bunuh diri di balai tentera yang sama pada hari yang sama dengan serangan itu, tetapi tiada kaitan dengan tembakan pada hari tersebut, kata tentera dalam satu kenyataan.Punjab berada dalam kegelisahan sejak pihak berkuasa melancarkan gerakan memburu pendakwah pemisah Sikh Amritpal Singh bulan lalu. -AFP


Pihak berkuasa Ecuador tahan 3 lelaki terlibat insiden tembak

QUITO, 13 April- Pihak berkuasa Ecuador menahan tiga orang lelaki berhubung insiden tembakan berkaitan kumpulan yang menyebabkan sembilan maut di bandar pantai utara Esmeraldas, kata Presiden Guillermo Lasso.Kira-kira 30 lelaki bermotosikal dan bot melepaskan tembakan secara rambang ke arah orang ramai di pelabuhan nelayan di bandar itu pada Selasa."Terdapat tiga orang dalam tahanan dari kumpulan Los Tiguerones, dengan petunjuk kukuh bahawa mereka terlibat dalam serangan itu," kata Lasso di Twitter.Kira-kira 2,000 anggota tentera dikerahkan di bandar itu dan 75 serbuan dilakukan untuk mencari pelaku.Kumpulan dan pengedar telah bersaing untuk mengawal perdagangan yang menguntungkan di Esmeraldas.

Lokasinya di pantai Pasifik berfungsi sebagai koridor untuk pengedaran dadah ke Eropah dan Amerika Syarikat.

Ecuador diapit antara Colombia dan Peru, dua pengeluar kokain terbesar dunia dan telah menjadi hab perdagangan dadah global sejak beberapa tahun kebelakangan ini.Tahun lepas, Ecuador merampas lebih 200 tan dadah ketika cuba dibawa ke pelabuhan Eropah.Menurut angka rasmi pihak berkuasa, kadar kematian negara akibat dadah antara 2021 dan 2022 hampir dua kali ganda, daripada 14 kepada 25 pembunuhan bagi setiap 100,000 penduduk. -AFP


Festival Filem Cannes akan umum barisan pencalonan

PARIS, 13 April- Festival Filem Cannes edisi ke-76 akan mengumumkan barisan pencalonannya.Shindig pawagam terkemuka dunia kembali ke Cote d'Azur dari 16-28 Mei, setelah memenangi tayangan perdana dunia menerusi filem Indiana Jones dan Martin Scorsese serta filem kemunculan semula daripada Johnny Depp.Barisan penuh akan diumumkan oleh pengarah festival Thierry Fremaux.Biasanya terdapat kira-kira 20 filem bersaing untuk Palme d'Or yang diidam-idamkan, boleh memberi rangsangan besar untuk pawagam "arthouse" seperti pemenang tahun lepas "Triangle of Sadness", kemudiannya memenangi beberapa pencalonan Oscar.Pengarahnya, Ruben Ostlund dari Sweden, mengetuai juri tahun ini.Kali ini menyaksikan "Indiana Jones and the Dial of Destiny", dengan Harrison Ford sebagai tetamu kehormat untuk penampilan kelima dan terakhirnya sebagai ahli arkeologi pengembaraan ikonik, bersama Phoebe Waller-Bridge dan Antonio Banderas.Turut disahkan ialah "Killers of the Flower Moon" karya Scorsese, dibintangi oleh Leonardo DiCaprio dan Robert De Niro.

Bintang terbesar pada tahun 2023 yang digelar "Internet daddy" selepas hit TV "The Last of Us", Pedro Pascal akan disertai oleh Ethan Hawke untuk filem pendek "queer Western", "Strange Way of Life" , oleh kultus kegemaran Sepanyol Pedro Almodovar.Filem baharu daripada pengarah Wes Anderson dan Todd Haynes antara yang menyertai pertandingan.Filem terbaru Anderson, "Asteroid City", dibintangi Tom Hanks, Margot Robbie dan Scarlett Johansson, manakala Haynes, "May/December" dibintangi oleh Natalie Portman dan Julianne Moore. -AFP


Tentera K.Selatan jalani latihan pengisian bahan api di udara

KOREA SELATAN, 13 April- Tentera udara Korea Selatan pada Rabu, mengadakan sesi latihan pengisian bahan api di udara.Latihan itu dilakukan di tengah-tengah ketegangan yang semakin memuncak di semenanjung Korea, kata seorang pegawai.Menerusi rakaman video dikeluarkan tentera udara, sebuah kapal tangki udara KC-330 mengisi minyak jet pejuang di udara semasa terbang pada kelajuan 530 kilometer (km) sejam.Kapal tangki udara tersebut boleh mengisi sehingga 15 jet pejuang F-35A setiap kali, dan membolehkan jet terbang selama satu jam tambahan.Dalam pada itu, Korea Utara telah bertindak balas terhadap siri latihan ketenteraan bersama antara Korea Selatan dan sekutunya baru-baru ini.Pyongyang meningkatkan ujian senjatanya dalam beberapa bulan kebelakangan ini dan terbaharu pada Khamis melancarkan apa yang mungkin model baharu peluru berpandu balistik.-REUTERS

(Sesi latihan pengisian bahan api di udara yang dilakukan tentera udara Korea Selatan/Foto Reuters)


Qatar, Bahrain sepakat pulih semula hubungan diplomatik

DOHA, 13 April- Qatar dan Bahrain pada Rabu bersetuju menamatkan pertelingkahan dan memulihkan semula hubungan diplomatik.Bahrain pada 2017 menyertai Arab Saudi, Emiriah Arab Bersatu (UAE) dan Mesir mengenakan sekatan diplomatik ke atas Qatar. Doha didakwa terlalu rapat dengan Iran dan menyokong kumpulan radikal Islam sehingga membawa terputusnya hubungan itu, namun, dakwaan terbabit dinafikan Qatar.Persetujuan mengenai perdamaian tersebut dicapai dalam perbincangan di ibu pejabat Majlis Kerjasama Teluk di Arab Saudi, kata Kementerian Luar Qatar."Kedua-dua pihak menegaskan bahawa langkah ini berpunca daripada keinginan bersama untuk membangunkan hubungan dua hala dan meningkatkan perpaduan dan integrasi Teluk," tambahnya.Kementerian Luar Bahrain turut mengeluarkan kenyataan serupa, lapor agensi berita negara itu.-AFP

(Bahrain pada 2017 menyertai Arab Saudi, Emiriah Arab Bersatu (UAE) dan Mesir mengenakan sekatan diplomatik ke atas Qatar/Foto Reuters)


Asean kutuk serangan udara tentera Myanmar

(Sebuah sekolah musnah dalam serangan udara  pada September 2022 di wilayah Sagaing, Myanmar. Serangan mengakibatkan 11 pelajar maut/Foto fail AFP)

JAKARTA, 13 April- Asean mengutuk sekeras-kerasnya serangan udara tentera Myanmar di sebuah kampung sehingga menyebabkan lebih 100 orang maut termasuk orang awam dan kanak-kanak.Serangan pada Selasa lalu di kawasan Sagaing adalah serangan paling maut dan mendapat kecaman global.Pengerusi Asean 2023 Indonesia dalam kenyataan pada Khamis menegaskan sebarang bentuk keganasan perlu ditamatkan serta-merta."Semua bentuk keganasan mesti ditamatkan serta-merta, khususnya penggunaan kekerasan terhadap orang awam," menurut kenyataan itu.

(Pengerusi Asean 2023 Indonesia dalam kenyataan pada Khamis menegaskan sebarang bentuk keganasan perlu di ditamatkan serta merta)

Terdahulu, Junta Myanmar pada Rabu mengesahkan telah melancarkan serangan udara tersebut.Ia selepas menerima maklumat daripada penduduk tempatan mengenai pembukaan pejabat pasukan pertahanan yang berkaitan dengan penentang kerajaan tentera.Serangan itu turut mendapat kecaman pantas daripada Pertubuhan Bangsa Bersatu dan kuasa Barat.-AFP


(Seorang askar berkawal di luar penjara Guayas 1 selepas enam banduan ditemuimati tergantung dalam sel di Guayaquil, Ecuador pada 12 April 2023 / AFP)

GUAYAQUIL, 13 April- Enam banduan ditemukan mati tergantung dalam sel penjara di bandar pelabuhan barat daya Guayaquil, Ecuador pada Rabu.Kompleks penjara Guayaquil telah menjadi lokasi pembunuhan beramai-ramai penjara paling teruk di Ecuador dalam beberapa tahun kebelakangan ini disebabkan oleh persaingan kumpulan.Mayat ditemui semasa pengawal sedang membuat pemerikasaan biasa, menurut menurut Perkhidmatan Berpadu Negara terhadap Individu Yang Ditahan dan Pesalah Remaja (SNAI).Pihak berkuasa tidak menyatakan sama ada mayat banduan menunjukkan sebarang tanda keganasan, mahupun sama ada mereka tergolong dalam kumpulan kongsi gelap.Penemuan mengerikan itu berlaku sehari selepas kira-kira 30 lelaki bersenjata melepaskan tembakan di sebuah pelabuhan nelayan di barat laut Ecuador, Esmeraldas menyebabkan sembilan orang terbunuh di mana Menteri Dalam Negeri Juan Zapata kemudiannya mengatakan ia adalah pergaduhan merebut wilayah atau kawasan antara kumpulan samseng.Banduan yang digantung itu ditemui dalam sel nombor lima penjara Guayas 1, yang menempatkan 6,800 banduan dan merupakan sebahagian daripada kompleks penjara besar itu.Media tempatan melaporkan bahawa astaka itu dikawal oleh kumpulan yang dikenali sebagai Las Aguilas (helang), yang memeras banduan lain.Daerah Guayaquil dan Esmeraldas terjejas teruk oleh lonjakan keganasan di Ecuador biasanya berkaitan dengan kartel dadah.Pada 3 Mac, Presiden Guillermo Lasso mengisytiharkan darurat di kedua-dua daerah itu.Sejak Februari 2021, terdapat lapan pembunuhan beramai-ramai penjara di mana lebih 400 banduan telah dibunuh.-AFP

(Pemandangan dari udara penjara Guayas 1 / AFP)


Pyongyang lancar peluru berpandu, Jepun gesa penduduk Hokkaido berlindung

SEOUL, 13 April- Korea Utara dilapor melancarkan peluru berpandu balistik jarak sederhana dan jauh, pada Khamis, menurut Korean Selatan dan Jepun.Tindakan itu mendorong Jepun mengeluarkan amaran menggesa penduduk Hokkaido mencari kawasan selamat untuk berlindung.Namun, amaran kemudian ditarik semula.Pegawai Jepun sebelum itu mengesahkan peluru berpandu tersebut tidak jatuh dalam wilayah negara berkenaan dan tidak menimbulkan ancaman kepada penduduk.

(Seorang lelaki berjalan melepasi skrin televisyen yang menunjukkan siaran berita dengan rakaman fail ujian peluru berpandu Korea Utara, di stesen kereta api di Seoul pada 13 April 2023/Foto AFP)

Sementara itu, tentera Korea Selatan berkata, peluru berpandu balisitk dikesan dilepaskan dari kawasan Pyongyang pada pukul 7.23 pagi.Ia ditembak ke arah Timur pada sudut tinggi."Korea Selatan dan perisikan Amerika Syarikat (AS) sedang menganalisis butirannya," kata Ketua Turus Bersama Korea Selatan.Sambil menambah mereka mengekalkan kesediaan sepenuhnya melalui penyelarasan rapat dengan AS.Ketegangan semakin memuncak susulan Korea Utara mengecam siri latihan ketenteraan bersama yang dijalankan AS dengan Korea Selatan, baru-baru ini.-AFP


Lelaki bakar bekas teman wanita 'hidup-hidup' ditahan

LIMA, 13 April- Seorang lelaki yang didakwa membakar bekas teman wanitanya 'hidup-hidup' ditahan di Colombia, pada Rabu.Perkara itu disahkan kerajaan Colombia, di sini.Sergio Tarache Parra, 19, dari Venezuela, dituduh menyimbah Katherine Gomez, 18, dengan minyak tanah sebelum membakar mangsa di dataran di Lima, Peru pada 18 Mac.Beberapa hari sebelumnya, remaja perempuan itu dipercayai memutuskan hubungan dengan lelaki tersebut.Gomez dimasukkan ke hospital dengan badan melecur hingga 60 peratus dan meninggal dunia enam hari kemudian.Kes berkenaan sangat mengejutkan rakyat Peru.Kementerian dalam negeri Peru berkata, Tarache akan dipindahkan dari Colombia ke Peru untuk dibicarakan.

(Kementerian dalam negeri Peru berkata, Tarache akan dipindahkan dari Colombia ke Peru untuk dibicarakan/Foto Reuters)

Kamera keselamatan menunjukkan penyerang Gomez melarikan diri dari tempat kejadian, dan polis Peru menawarkan ganjaran bersamaan AS$12,500 untuk maklumat yang membawa kepada penangkapan suspek.Notis merah Interpol telah dikeluarkan untuk penahanan Tarache, menurut konsulat Peru di Bogota.Menurut data rasmi, Peru, sebuah negara dengan penduduk 33 juta, mencatatkan 136 pembunuhan beramai-ramai pada 2022 dan jumlah sama direkodkan tahun sebelumnya.Rabu lalu, pegawai berkata seorang jururawat berusia 32 tahun yang dirogol dan diseksa oleh rakan sekerja meninggal dunia selepas dua minggu dirawat di hospital. Dua orang lelaki ditahan berhubung kes itu.Selain itu, dalam satu insiden serupa dengan Gomez, seorang lelaki menaiki bas di Lima pada 2018, menyimbah petrol ke atas bekas teman wanitanya Eva Agreda dan membakarnya. Wanita tersebut meninggal dunia beberapa hari kemudian.-AFP


Presiden Brazil tiba di China untuk lawatan rasmi

CHINA, 13 April- Presiden Brazil, Luiz Inacio Lula da Silva yang mengetuai delegasi besar pegawai dan pemimpin perniagaan, tiba di Shanghai pada Rabu, bagi lawatan rasmi ke republik itu.

Semasa lawatan dari 12 hingga 15 April, kedua-dua negara dijangka mempromosikan peningkatan kerjasama yang saling menguntungkan dan mesra dalam pelbagai bidang.Usaha bertujuan menyuntik lebih tenaga positif dalam memajukan kerjasama negara-negara membangun dan menangani cabaran global.Lula, 77, merancang untuk melawat China bulan lalu tetapi dimasukkan ke hospital akibat radang paru-paru.Ini merupakan lawatan negara ketiga beliau ke China dan lawatan pertama ke luar hemisfera Barat sejak memegang jawatan untuk penggal ketiga pada 1 Januari lalu.Lawatan presiden Brazil itu adalah antara yang terbaharu dalam siri lawatan negara pemimpin asing ke China.Awal bulan ini, Presiden Perancis, Emmanuel Macron turut mengadakan lawatan rasmi ke China.-REUTERS

(Lawatan presiden Brazil itu adalah antara yang terbaharu dalam siri lawatan negara pemimpin asing ke China/Foto Reuters)


Cegah malaria, Ghana guna vaksin baharu

LONDON, 13 April- Vaksin malaria yang dibangunkan Universiti Oxford akan digunakan di Ghana.Menurut Universiti Oxford, ia pertama kali digunakan di negara tersebut."Vaksin diluluskan itu akan digunakan untuk kanak-kanak berusia lima bulan hingga 36 bulan. Kumpulan umur berkenaan paling berisiko kematian akibat malaria," katanya menerusi kenyataan.Tambahnya, langkah penting itu diharap dapat membantu kanak-kanak Ghana dan Afrika memerangi malaria dengan berkesan.Ketua Penyiasat Program Vaksin R21/Matrix-M, Profesor Adrian Hill berkata vaksin itu boleh dibekalkan pada skala besar kepada negara yang paling memerlukannya.September lalu, Universiti Oxford mengumumkan bahawa dos penggalak vaksin malaria baharu mengekalkan tahap perlindungan yang tinggi terhadap malaria.Pada 2020, seramai 627,000 orang di Afrika, kebanyakannnya kanak-kanak maut disebabkan nyamuk. - AFP


Jerman rombak rancangan perkenal undang-undang liberal ganja

FRANKFURT, 12 April - Jerman membatalkan rancangannya untuk membenarkan penjualan ganja secara meluas di kedai berlesen buat masa ini berikutan kebimbangan yang disuarakan Kesatuan Eropah (EU).Oktober lepas, Berlin mengumumkan cadangan untuk memperkenalkan beberapa undang-undang ganja paling liberal di Eropah.Namun kerajaan pakatan hari ini melancarkan pelan dua peringkat, yang masih membenarkan orang dewasa memiliki ganja dalam jumlah kecil tetapi tidak dijual di kedai-kedai di seluruh negara.Menteri Kesihatan Karl Lauterbach dalam sidang media di sini berkata walaupun butiran mungkin telah berubah, "matlamat asal" tidak.

Pelan baharu itu dilihat sebagai "penggunaan yang lebih selamat, menangani pasaran gelap dan melindungi golongan muda".Peringkat pertama membenarkan penubuhan "kelab ganja", kumpulan bukan berasaskan keuntungan sehingga 500 ahli yang dibenarkan menanam dadah untuk kegunaan sendiri.Ahli dibenarkan memiliki sehingga 25 gram ganja untuk kegunaan peribadi dan menanam sehingga tiga pokok setiap satu.Kanak-kanak bawah umur masih dilarang daripada mengambil dadah.Draf rang undang-undang berkaitan kelab ganja perlu disediakan akhir bulan ini sebelum dibentangkan kepada kabinet dan ahli parlimen untuk kelulusan."Penggunaan ganja masih dibenarkan tahun ini," kata Menteri Pertanian Cem Ozdemir.Peringkat kedua melibatkan ujian di wilayah yang belum dipilih, dalam tempoh lima tahun pengeluaran dan penjualan ganja dibenarkan di kedai khusus bawah lesen yang dikeluarkan kerajaan."Projek perintis itu boleh menjadi model di peringkat eropah dan membawa kepada perubahan dalam undang-undang," kata Lauterbach.Menurutnya, beliau telah mengadakan beberapa perbincangan yang menggalakkan dengan negara lain mengenai perkara itu.-AFP


Pencerobohan Rusia: Ukraine minta bantuan India

(Emine Dzhaparova memberitahu India pihaknya boleh memainkan peranan yang lebih besar dalam menamatkan perang di negaranya/AFP)

NEW DELHI, 12 April- Timbalan Menteri Luar Ukraine Emine Dzhaparova menamatkan lawatan rasminya ke India selepas merayu bantuan kemanusiaan dan sokongan diplomatik daripada New Delhi.Terdahulu beliau bertemu rakan sejawatannya dalam rundingan bersemuka pertama antara kedua-dua negara sejak konflik Ukraine-Rusia bermula tahun lepas.Menurut kenyataan kementerian luar India, Dzhaparova meminta ubat-ubatan dan peralatan perubatan serta menyampaikan surat daripada Presiden Ukraine Volodymyr Zelensky yang ditujukan kepada Perdana Menteri Narendra Modi."Dzhaparova, semasa lawatannya, menekankan hasrat Ukraine untuk membina hubungan yang lebih kukuh dan lebih rapat dengan India," kata kenyataan itu.Semalam Dzhaparova memberitahu sebuah badan pemikir di New Delhi bahawa beliau percaya India boleh memainkan peranan yang lebih besar dalam menamatkan perang."Kami mengalu-alukan sebarang usaha untuk menamatkan perang," katanya kepada hadirin, sambil menggesa India memanfaatkan jawatan Presiden G20 tahun ini untuk menarik perhatian kepada konflik itu.Hubungan keselamatan India yang terjalin sejak sekian lama dengan Rusia telah meletakkan New Delhi dalam kedudukan diplomatik yang janggal.Walaupun menggesa semua pihak menamatkan pergolakan di Ukraine, India enggan mengutuk pencerobohan Rusia secara langsung.Sebaliknya ia memilih untuk mengukuhkan hubungan perdagangan dengan sekutu lamanya dengan faedah tambahan untuk meredakan inflasi sambil menjimatkan wang awam.India juga dilihat mengetepikan tekanan Barat supaya membekukan aktiviti perdagangan dan ekonomi Moscow.Ini termasuk membeli minyak mentah Rusia pada harga diskaun.Kerajaan Modi terperangkap antara peningkatan kerjasama keselamatan India dengan negara-negara Barat dan pergantungannya pada Moscow untuk import pertahanan dan minyak. -AFP

(Emine Dzhaparova bertemu rakan sejawatannya dari India, Meenakashi Lekhi pada 11 April lalu//Twitter/@M_Lekhi)


China rekod kematian pertama selesema burung H3N8 - WHO

BEIJING, 12 April- Pertubuhan Kesihatan Sedunia (WHO) mengesahkan seorang wanita meninggal dunia akibat selesema burung yang jarang menjangkiti manusia.Wanita berusia 56 tahun dari wilayah selatan Guangdong itu adalah orang ketiga yang diketahui dijangkiti sub jenis H3N8 selesema burung, kata WHO dalam satu kenyataan lewat semalam.Kesemua kes itu berlaku di China, dengan dua kes pertama dilaporkan tahun lalu.Pusat Kawalan dan Pencegahan Penyakit Wilayah Guangdong melaporkan jangkitan ketiga lewat bulan lalu tetapi tidak memberikan butiran kematian wanita itu.Pesakit itu mempunyai pelbagai gejala asas, kata WHO, dan sejarah pendedahan kepada ayam hidup.

(H3N8 adalah sejenis selesema burung yang sangat jarang menjangkiti manusia/ REUTERS)

Jangkitan berkala pada orang yang menghidap selesema burung adalah perkara biasa di China di mana virus selesema burung sentiasa beredar dalam kalangan besar ternakan ayam dan burung liar.Sampel dikumpul dari pasar basah yang dilawati wanita itu sebelum dia jatuh sakit positif influenza A(H3), kata WHO yang turut mencadangkan ia mungkin punca jangkitan.Walaupun jarang berlaku pada manusia, H3N8 biasanya dikesan berlaku pada burung, di mana ia menyebabkan sedikit atau tiada tanda gejala penyakit dan ia juga menjangkiti mamalia lain.WHO turut mengesahkan tiada kes lain ditemui dalam kalangan kenalan rapat mangsa."Berdasarkan maklumat yang ada, nampaknya virus ini tidak mempunyai keupayaan untuk merebak dengan mudah dari seorang ke seorang dan oleh itu, risiko ia merebak dalam kalangan manusia pada peringkat negara, serantau dan antarabangsa dianggap rendah," kata WHO dalam kenyataan itu.Pemantauan semua virus selesema burung dianggap penting memandangkan keupayaannya untuk merebak dan menyebabkan serangan wabak. - REUTERS


China tutup ruang udara utara Taiwan 16-18 April

BEIJING, 12 April- Kerajaan China merancang untuk menutup ruang udara di utara Taiwan bermula 16 hingga 18 April.Sumber yang mengetahui perkara berkenaan berkata, penutupan ruang udara itu satu langkah yang boleh mengganggu penerbangan di sekitar wilayah itu.Bagaimanapun, Kementerian Luar China tidak segera menjawab permintaan untuk komen.Sementara itu, Kementerian Pertahanan Taiwan hari ini berkata pihaknya sudah membuat semakan terhadap laporan Reuters mengenai rancangan China untuk mengenakan sekatan ruang udara di utara pulau itu dalam beberapa hari akan datang.Katanya, sekatan yang dilaporkan itu mungkin berkaitan dengan aktiviti angkasa lepas termasuk pelancaran satelit oleh China.Empat pegawai di luar China yang enggan dikenali kerana sensitiviti perkara itu, berkata larangan itu akan mengganggu penyebaran maklumat penerbangan (FIR) utara Taiwan dan mereka tidak mengetahui sebab sekatan itu.Arahan itu dikeluarkan ketika China menamatkan beberapa hari latihan ketenteraan di sekitar Taiwan, sebagai maklum balas kepada pertemuan Presiden Taiwan, Tsai Ing-wen baru-baru ini dengan Speaker Dewan Perwakilan Amerika Syarikat (AS), Kevin McCarthy di California, yang menimbulkan kemarahan Beijing.Seorang pegawai kanan yang arif mengenai perkara itu berkata larangan penerbangan akan menjejaskan 60 hingga 70 peratus penerbangan antara Timur laut Asia dan Asia Tenggara, serta penerbangan antara Taiwan dan Korea Selatan, Jepun dan Amerika Utara.Menurut Ops Group, sebuah koperasi industri penerbangan yang memberi nasihat mengenai risiko penerbangan, sekatan sebelum ini yang dikenakan semasa latihan tentera China Ogos lalu mengakibatkan gangguan ketara kepada penerbangan di rantau itu, dengan beberapa juruterbang terpaksa membawa bahan api tambahan. REUTERS


Empat terbunuh, insiden tembakan di pangkalan tentera India

(Keadaan lalu lintas di luar kawasan pangkalan tentera Bathinda di Punjab/Foto Reuters)

NEW DELHI, 12 April- Empat terbunuh dalam insiden tembakan di sebuah pangkalan tentera di utara, India, awal hari ini.Tentera dalam satu kenyataan memaklumkan, insiden berlaku di pangkalan tentera Bathinda di Punjab, pada pukul 4.35 pagi, waktu tempatan.Usaha memburu suspek kini giat dijalankan, termasuk mengepung kawasan sekitar.Siasatan juga masih dilakukan. "Kawasan itu terus ditutup dan siasatan bersama dengan polis Punjab sedang diselaraskan untuk membuktikan fakta kes," menurut kenyataan tentera.

(Kenderaan polis meninggalkan lokasi insiden tembakan berlaku/Foto Reuters)

Sementara itu, pegawai tertinggi polis Bathinda, G.S. Khurana memberitahu penyiar NDTV, kejadian yang berlaku tidak kelihatan sebagai serangan pengganas.Namun AFP dalam laporannya memberitahu, pihak polis negeri dan Kementerian Pertahanan India tidak menjawab permintaan pihaknya untuk mendapatkan reaksi lanjut mengenai insiden yang berlaku.-AFP